15 ta' Ottubru: Santa Tereża ta' Avila

Verżjoni Vidjo:

Santa Tereża ta' Avila

"Tħalli xejn xi jħawdek, tħalli xejn xi jbeżżgħek.

Kollox jgħaddi; Alla biss ma jitbiddilx.

Is-sabar jikseb kollox.

Min għandu 'l Alla ma jonqsu xejn.

Alla waħdu biżżejjed." –

Santa Tereża ta' Avila

SANTA TEREŻA TA' AVILA (jew TA' ĠESU')

Verġni u Duttur tal-Knisja

1515 – 1582

Tagħrif:

Santa Tereża twieldet f'Avila, Spanja, fit-28 ta' Marzu, 1515, għand familja sinjura.

Telgħet ta' natural ħelu u vivaċi.

Meta kellha seba' snin, hi u ħuha iżgħar minnha, wara li qraw xi ħajjiet ta' qaddisin martri, ġiethom f'moħħhom li jmorru għall-Missjoni biex imutu martri, iżda ma laħqux tbiegħdu wisq mid-dar meta ltaqgħu ma' zijuhom u ħadhom lura għand ommhom.

Meta kellha 12-il sena, ommha mietet.

Tliet snin wara, oħtha l-kbira li kienet tieħu ħsieb id-dar iżżewġet, u l-missier daħħal lil Tereża mas-sorijiet Agostinjani.

Wara sena u nofs, mardet, u kellha tmur lura lejn id-dar.

F'dawn is-snin kienet bierda ħafna fir-Reliġjon.

Imbagħad f'daqqa waħda fl-1535, iddeċidiet li tidħol Soru mal-Karmelitani li kienu f'Avila.

Missierha għall-ewwel ma ridhiex, iżda mbagħad ċeda.

Sena wara li daħlet soru, ipprofessat.

Imbagħad ġie fuqha żmien twil ta' mard, u ta' nixfa fil-ħajja spiritwali.

Meta missierha kien marid, hi marret iddur bih.

Il-mewt tiegħu ġabet bidla ġo fiha għax marret tqerr għand il-konfessur tiegħu u dan ordnalha terġa' tibda titlob.

Issa kienet qrib l-erbgħin.

Imbagħad beda jkollha esperjenzi spiritwali li nafu bihom għax hi niżżlithom b'mod ċar u b'sengħa l-iktar kbira f'kotba li llum huma meqjusa bħala klassiċi spiritwali: l-"Awtobiografija," "Mixja tal-Perfezzjoni," u "Il-Kastell Ġewwieni."

Kitbet ukoll diversi ittri.

Fl-1560, ġieha l-ħsieb li tirriforma l-Ordni tagħha, u ġġedded l-awsterità u d-dixxiplina li kellha qabel, u fl-1562, bil-għajnuna ta' San Pietru ta' Alkantara, minkejja bosta taħbit u tfixkil, rat l-ewwel erba' Sorijiet Karmelitani Skalzi jilbsu l-libsa l-ġdida fil-Monasteru l-ġdid ta' San José, f'Avila.

Sitt xhur wara, meta ġieha l-permess, marret tgħix magħhom.

Xahar wara, ġiet magħżula biex tkun is-Superjura.

Wara xi snin ta' ħajja kwieta, bdiet tiftaħ kunventi oħra mxerrdin ma' Spanja.

Fl-1568, bil-għajnuna ta' San Ġwann tas-Salib waqqfet l-ewwel monasteru tal-Patrijiet.

B'kollox hi fetħet 17-il kunvent tas-Sorijiet u 15 tal-Patrijiet.

Santa Tereża ta' Avila kellha wkoll devozzjoni speċjali lejn il-Patrijarka San Ġużepp.

Il-kunventi kollha tal-Patrijiet u tas-Sorijiet Karmelitani Skalzi li hi waqqfet, poġġiethom kollha taħt il-Patroċinju tiegħu.

Santa Tereża tikteb hekk:

"Jien ħadt b'avukat u patrun tiegħi lill-Glorjuż San Ġużepp, rajt u messejt tassew li l-għajnuna tiegħu hi wisq akbar minn dak kollu li stajt nittama.

Kunu devoti b'mod partikolari ta' San Ġużepp, li għandu wisq qawwa u setgħa quddiem Alla!"

Tħabtet u batiet biex iġġedded l-ispirtu ġenwin Karmelitan skont ir-Regola ta' Ħajja ta' Sant'Albert, hekk li sa mewtha fl-1582 rat jinfetħu xejn inqas minn 17-il monasteru tas-sorijiet tagħha.

U Alla ried illi f'laqgħa tassew providenzjali mal-patri żagħżugħ Karmelitan, Juan de Yepes, hija tirbaħ għall-kawża tagħha lil dan il-qaddis, hekk li bis-saħħa tiegħu bl-isem ġdid ta' Ġwann tas-Salib setgħet torganizza r-Riforma tagħha fost il-patrijiet ukoll u sa mewtha tara jinfetħu 15-il kunvent tal-Patrijiet tagħha, li bdew jissejħu Karmelitani Skalzi.

Fl-aħħar vjaġġ tagħha fl-1582, wara li fetħet monasteru f'Burgos, telqet lejn Alba de Tormes.

Meta waslet fl-20 ta' Settembru, kienet għajjiena ħafna u marida, inxteħtet fis-sodda, u mietet ftit ġranet wara, fl-4 ta' Ottubru.

Fl-1622, il-Papa Girgor XV ikkanonizzaha, u fl-1970, il-Papa Pawlu VI ipproklamaha Duttur tal-Knisja flimkien ma' Santa Katerina ta' Siena.

Ħsieb

Tereża għaddiet mill-kriżijiet iebsin tal-mard u tal-bruda spiritwali.

Wara din il-kriżi ta' snin twal fil-ħajja reliġjuża, il-grazzja t'Alla refgħetha u għenitha terġa' ssib lil Ġesù.

Qalbha saret ħuġġieġa waħda ta' mħabba tremenda għal Ġesù.

Kellha diversi dehriet mistiċi u bdiet tintilef f'estasi Fih.

Saret tabilħaqq Tereża ta' Ġesù.

Hija kellha żwieġ mistiku ma' Ġesù u dan f'okkażjoni meta kienet qed tirċievi l-Ewkaristija.

L-ispiritwalità ta' Tereża hi waħda tassew profonda.

Għaliha, l-unjoni ma' Ġesù hija il-fus ta' kollox fil-ħajja tan-Nisrani.

Araw b'liema reqqa din il-mistika kbira tispjega dan:

Min għandu miegħu lil Ġesù Kristu bħala ħabib u mexxej twajjeb, għal kollox jiflaħ: għax hu jgħinna, iqawwina, qatt ma jonqosna, u hu veru Ħabib sinċier.

Jiena naraha ħaġa ċara li, jekk irridu nogħġbu lil Alla u nirċievu grazzji kbar mingħandu, hu jrid iwasslilna kollox permezz tal-Umanità qaddisa ta' Kristu, li fiha l-Maestà tiegħu qal li jsib l-għaxqa tiegħu.

Bosta drabi dan tgħallimtu bl-esperjenza, u qaluli l-Mulej innifsu.

Rajt b'għajnejja stess li minn dan il-Bieb għandna ngħaddu jekk irridu lis-Sultan kbir tagħna jiftħilna beraħ is-sigrieti kbar u għolja tiegħu.

Ma għandniex infittxu triq oħra, imqar jekk inkunu lħaqna l-quċċata tal-kontemplazzjoni.

Din it-Triq hija żgura.

Huwa Sidna Ġesù li minnu u bih jiġina kull ġid: hu jgħallimna.

Jekk inħarsu lejn ħajtu, ma nsibux xempju aħjar u aktar perfett li nistgħu nimxu fuqu.

X'neħtieġu aktar milli jkollna magħna ħabib hekk twajjeb li ma jitlaqniex weħidna fit-taħbit u t-tfixkil, kif jagħmlu l-ħbieb tad-dinja?

Hieni min iħobbu bil-qalb u tassew, u jżommu dejjem miegħu.

Inħarsu lejn il-glorjuż Appostlu San Pawl, li donnu ma kienx jista' joqgħod bla ma jsemmi 'l Ġesù b'fommu, hu li kellu dan l-isem miktub u mnaqqax f'qalbu.

Meta fhimt dan, stħarriġt bir-reqqa l-ħajja ta' xi qaddisin li kienu kontemplattivi kbar, bħal San Franġisk, Sant'Antnin ta' Padova, San Bernard, Santa Katerina ta' Siena, u sibt li huma ma għaddewx minn triq oħra.

Jeħtieġ li aħna nimxu minn din it-triq b'libertà sħiħa, mitluqin għal kollox f'idejn Alla.

Ladarba l-Maestà tiegħu għoġbu jdaħħalna fost dawk li huma midħla u fidili tiegħu, inweġbuh minn qalbna.

Kull meta naħsbu fi Kristu, għandna niftakru dejjem b'liema mħabba xerred fuqna tant grazzji u ġid, u kemm hi kbira l-imħabba li wriena Alla meta tana rahan hekk kbir tal-imħabba li għandu għalina: għax l-imħabba tistenna l-imħabba.

Mela nagħmlu ħilitna kollha biex dan inżommuh dejjem quddiem għajnejna, u hekk nitħeġġu fl-imħabba.

Għax jekk Alla jagħtina darba l-grazzja li din l-imħabba titnaqqax fil-qiegħ ta' qalbna, kollox isirilna mill-eħfef, u naħdmu ħafna fl-iqsar żmien u bi tbatija ċkejkna."

U għalik, Ġesù huwa l-Ħabib l-aktar intimu li miegħu tħossok komdu/komda tiftaħ qalbek fit-talb?

Tqisu bħala l-

Għarus

ta' ruħek hekk li l-hena tiegħek issibu f'li ssir taf dejjem iżjed dwarU, tqatta' ħin miegħU u titgħallem minnU?

F'mumenti ta' nixfa meta donnu l-Mulej mhux qiegħed miegħek, inti tibqa' tħobbu u tagħmel atti ta' fidi Fih?

Tibqa' tafdaH, tittama fiH u tistennieH bħalma l-għarajjes jistennew lil xulxin bil-qalb?

Talba

O Alla, int qanqalt lil Santa Tereża ta' Ġesù bl-Ispirtu Qaddis tiegħek biex hija turi lill-Knisja t-triq tal-perfezzjoni; agħmel li, fil-ħobż tat-tagħlim tagħha tas-sema, insibu dejjem l-ikel spiritwali tagħna biex nitħeġġu bix-xewqa tal-qdusija tassew.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film playlist divided in Episodes on Saint Theresa of Avila with English subtitles:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee8c8290', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


13 ta' Ottubru: Beata Alessandra Marija de Costa

Verżjoni Vidjo:

Beata Alessandra Marija de Costa

"Int mhux se tiekol aktar ikel fuq din l-art.

L-ikel tiegħek se jkun Ġismi; id-demm tiegħek se jkun id-Demm Divin Tiegħi, il-ħajja tiegħek tkun il-Ħajja Tiegħi.

Int tirċeviha minn għandi meta ngħaqqad il-Qalb Tiegħi mall-qalb tiegħek.

La tibżax, binti ... "

Ġesù lil Beata Alessandra ftit qabel ma bdiet tgħix biss bl-Ewkaristija – miraklu li dam sejjer għal 13-il sena.

BEATA ALESSANDRA MARIJA DE COSTA

Verġni

1904 – 1955

Tagħrif:

Alessandra Marija de Costa twieldet fit-30 ta' Marzu, 1904 f'Balasar, il-Portugall.

Hija rċeviet edukazzjoni Nisranija solida minn ommha u minn oħtha, Deolinda, u n-natura vivaċi u ta' manjieri tajba tagħha kienu jiġbdu l-attenzjoni ħelwa ta' kulħadd.

Is-saħħa fiżika kważi straordinarja u l-istamina tagħha, ippermettewlha li tagħmel sigħat twal ta' xogħol agrikolu tqil fl-oqsma li kellhom, u b'hekk tgħin fid-dħul tal-familja.

Meta kellha 12-il sena, Alessandra mardet b'infezzjoni u kważi mietet; il-konsegwenzi ta' din l-infezzjoni kellhom jibqgħu magħha anki meta tikber u jsiru "l-ewwel sinjal" ta' dak li Alla kien qed jitlob minnha: li tbati bħala "ruħ vittma."

Il-konsegwenzi tad-dnub

Meta Alessandra kellha 14-il sena, kien hemm xi ħaġa li ħalliet marka permanenti fuqha, kemm fiżikament kif ukoll spiritwalment: tatha li tħares wiċċ imb' wiċċ mal-orrur u l-konsegwenzi tad-dnub.

F'Sibt il-Għid tal-1918, filwaqt li Alessandra, Deolinda u apprendista żagħżugħa kienu qed jaħdmu fil-ħjata, tliet irġiel vjolenti daħlulhom f'darhom u ppruvaw jabbużaw minnhom sesswalment.

Biex tippreserva l-purità tagħha, Alessandra qabżet minn tieqa, u waqgħet erba' metri għal isfel.

Il-korrimenti tagħha kienu ħafna, u t-tobba djanjostikaw l-kundizzjoni tagħha bħala "irriversibbli": kien imbassar li l-paraliżi li sofriet kien se jibda jmur għall-agħar.

Sal-età ta' 19-il sena, Alessandra kienet għadha tista' "tkaxkar lilha nfisha" lejn il-knisja, fejn kienet tibqa' mwaħħla fit-talb, u l-parroċċani kollha kienu jistgħaġbu biha.

Minkejja li l-paraliżi u l-uġigħ tagħha marru għall-agħar, madankollu, hija kienet imġiegħla tibqa' immobbli, u mill-14 ta' April, 1925 sal-mewt tagħha – madwar 30 sena – tibqa'

bedridden

, kompletament paralizzata.

Alessandra kompliet titlob lill-Verġni Marija għall-grazzja ta' fejqan mirakuluż, u wegħdet ukoll li ssir missjunarja jekk tfiq.

Ftit ftit, madankollu, Alla għenha biex tara li t-tbatija kienet il-vokazzjoni tagħha u li kellha sejħa speċjali biex tkun il-"vittma" tal-Mulej.

Aktar ma' Alessandra "fehmet" li din kienet il-missjoni tagħha, aktar ħaddnitha b'mod dejjem aktar volontarju.

Hija qalet:

"Il-Madonna tatni grazzja saħansitra akbar: l-ewwel, l-abbandun; imbagħad, konformità sħiħa mar-rieda ta' Alla; fl-aħħar, l-għatx għat-tbatija."

Missjoni li tbati ma' Kristu

Ix-xewqa li ssofri kompliet tikber fiha aktar mal-vokazzjoni tagħha kienet qed issir iżjed ċara: fehmet li hi kienet imsejħa biex tiftaħ għajnejn ħaddieħor mill-effetti tad-dnub, tistedinhom għall-konverżjoni, u toffri xhieda ħajja tal-Passjoni ta' Kristu, għall-fidwa tal-umanità.

Għalhekk ġara li mit-3 ta' Ottubru, 1938 sa l-24 ta' Marzu 1942, Alessandra għexet il-"passjoni" ta' tliet sigħat ta' Ġesù kull nhar ta' Ġimgħa, wara li rċeviet il-grazzja mistika li tgħix fil-ġisem u fir-ruħ tagħha s-sofferenzi tal-aħħar tliet sigħat ta' Kristu.

Matul dawn it-tliet sigħat, il-paraliżi tagħha kienet "tingħeleb," u hija kienet terġa' tgħix l-Istazzjonijiet tas-Salib flimkien mal-movimenti u l-ġesti tagħha, akkumpanjati minn uġigħ fiżiku u spiritwali kbir ħafna.

Hija kienet ukoll attakkata djabolikament u tturmentata b'tentazzjonijiet kontra l-fidi u dan kollu kien iħalli konsegwenzi ta' korrimenti fiżiċi.

Il-fatt li n-nies ma kinitx tifhimha u lanqas ma kienet temmen fil-kredibbiltà tagħha, kienu wkoll ta' salib kbir għaliha, speċjalment minn dawk li hi l-aktar kienet tistenna li "jassistuha" – membri u mexxejja tal-Knisja – dan żied mall-kruċifissjoni tagħha.

Investigazzjoni mmexxija mill-Kurja ta' Braga rriżultat f'ittra ċirkolari miktuba mill-Arċisqof li fiha serje ta' "projbizzjonijiet" rigward il-każ ta' Alessandra.

Kien ir-riżultat ta' verdett negattiv magħmul minn kummissjoni ta' saċerdoti.

Barra minn hekk, kien ta' komfort spiritwali għaliha, li wara lid-direttur spiritwali tagħha, (qassis Ġiżwita li għenha mill-1934 sal-1941) waqaf jgħinha, saċerdot Salesjan, ċertu Fr Umberto Pasquale, beda jgħenna fl-1944.

Tgħix biss bl-Ewkaristija

Fis-27 ta' Marzu 1942, bdiet fażi ġdida għal Alessandra li kienet se tkompli għal 13-il sena u seba' xhur sal-mewt tagħha.

Ma rċeviet l-ebda nutriment ieħor ħlief l-Ewkaristija Mqaddsa.

Kien hemm drabi fejn kienet tiżen biss 33 kilo.

It-tobba mediċi baqgħu mistgħaġba b'dan il-fenomenu u bdew iwettqu diversi testijiet fuq Alessandra, u aġixxew b'mod iebes ħafna u ostili lejha.

Dan żied mat-tbatija u l-umiljazzjoni tagħha, iżda hija ftakret fil-kliem li Ġesù stess qallha:

"Rarament se tirċievi konsolazzjoni ...

Irrid li waqt li l-qalb tiegħek tkun mimlija bit-tbatija, fuq xufftejk ikun hemm tbissima."

B'riżultat ta' dan, dawk li żaru jew li ġew f'kuntatt ma' Alessandra dejjem sabu mara li, għalkemm fi skumdità fiżika apparenti, dejjem kienet tidher ferrieħa u titbissem minn barra, u ttrasmettiet lil kullħadd paċi profonda.

Ftit fehemu dak li kienet qed tbati u kemm kienet reali d-deżolazzjoni interjuri tagħha.

Dun Pasquale, li baqa' qrib ta' Alessandra matul dawn is-snin, ordna lil oħt Alessandra biex iżżomm djarju u fih tniżżel il-kliem li tgħid il-qaddisa u l-esperjenzi mistiċi tagħha.

Fl-1944, Alessandra saret membru tal-"Unjoni ta' Kooperaturi Salesjani" u offriet is-sofferenza tagħha għas-salvazzjoni tal-erwieħ u għall-qdusija taż-żgħażagħ.

Hija dejjem kellha interess qawwi fil-foqra kif ukoll fis-saħħa spiritwali ta' dawk li fittxew il-pariri tagħha.

"Toffendix lil Ġesù aktar!"

Bħala "xhieda" għall-missjoni li għaliha Alla kien sejħilha, Alessandra xtaqet dan il-kliem li ġej miktub fuq qabarha:

"Ja midneb, jekk it-trab tal-ġisem tiegħi jista' jkun ta' għajnuna biex isalvak, ersaq qrib, imxi fuqu, ixxutjah sakemm jisparixxi.

Imma tidnibx iżjed: Toffendix lil Ġesù aktar!

Ja midinbin, kemm nixtieq ngħidilkom ...

Tirriskjawx li titilfu lil Ġesù għall-eternità kollha, għax hu tant hu twajjeb.

Tkomplux tidinbu.

Ħobbu lil Ġesù, ħobbu lilu!"

Alessandra mietet fit-13 ta' Ottubru, 1955.

L-aħħar kelmiet tagħha kienu:

"Jiena ferħana, għax sejra l-Ġenna."

Ħsieb

Dan li ġej huma kliem il-Papa San Ġwanni Pawlu II fil-Beatifikazzjoni ta' Alessandra Marija de Costa:

"Tħobbni?"

Ġesù jistaqsi lil Xmun Pietru, li jirrispondi: "Iva Mulej, taf li nħobbok."

Il-ħajja tal-Beata Alessandra Marija de Costa tista' tiġi mqassra f'dan id-djalogu ta' mħabba.

Ikkunsmata u tħeġġeġ b'din l-ansjetà tal-imħabba, hija xtaqet li lis-Salvatur tagħha ma tiċħadlu xejn.

B'rieda qawwija, hija aċċettat kollox biex turi l-imħabba tagħha lejh.

"Għarusa tad-demm," hija rrivelat mistikament il-Passjoni ta' Kristu u offriet lilha nfisha bħala vittma għall-midinbin, imsaħħa mill-Ewkaristija: li din saret s-sors uniku ta' nutriment tagħha għall-aħħar 13-il sena tal-ħajja li kien għad fadlilha.

Bl-eżempju tal-Beata Alessandra, imfisser fit-trilogu "sofri, ħobb, u agħmel riparazzjoni," l-insara jistgħu jiskopru l-istimulu u l-motivazzjoni biex jagħmlu "nobbli" dak kollu li hu iebes u tad-dwejjaq fil-ħajja, permezz tal-akbar evidenza tal-imħabba: ħajja li tgħixha għal min tħobb.

Is-Sigriet tal-qdusija huwa l-imħabba għal Kristu."

U dan huwa diskors li għamel l-Isqof Mario Grech fil-5 ta' Marzu, 2016 b'referenza għat-Triq tas-Salib Nazzjonali li ssir qrib il-Ġimgħa l-Kbira fuq l-Għolja tal-Għammar, Ta' Pinu, Għawdex:

"It-tbatija hija parti mill-għaġna ta' ħajjitna.

Minbarra t-tbatija tal-ġisem u tal-qalb, għalina l-Insara hemm dik it-tbatija li nġarrbu minħabba li aħna dixxipli ta' Kristu.

Ix-xhieda Nisranija tiswa qatigħ.

Hija din it-tbatija li permezz tagħha nieħdu sehem mit-tbatija ta' Kristu: hija t-tbatija tal-imħabba li tingħata; hija tbatija li permezz tagħha nagħtu ħajja u tama lill-proxxmu.

Fil-fatt il-ħniena tal-Missier intweriet lilna permezz tal-Passjoni ta' Ibnu l-Waħdieni.

Huwa biss jekk aħna nitħeġġu minn din l-istess Passjoni li nistgħu nħennu bħall-Missier.

Ejjew nitolbu lill-Feddej tagħna ħalli jkebbes lil qalbna b'din l-istess Passjoni, biex bħala dixxipli ma negħjewx mexjin warajH nerfgħu s-salib, u biex bħalu nkunu lesti nbatu għall-imħabba lejn l-oħrajn."

Ġesù, int ma kontx komdu fuq is-Salib biex tpatti għal dnubietna!

Għinna niftakru f'dan kull darba li nkunu ttentati li nidinbu.

Midinbin konna, għadna u nibqgħu, imma Inti taf li nixtiequ nħobbu LILEK iżjed mid-dnub f'ħajjitna u għalik irridu nkunu lesti li niġu anki mwarrba u mistkerrha mill-ħbieb tagħna stess, imbasta nibqgħu leali lejk u ngħixu ħajja li togħġbok.

Grazzi Mulej tal-paċenzja u tal-paċi li inti tpoġġi fil-qlub ta' dawk li jirsistu biex jilqgħu kollox minn idejk bħala r-rieda mqaddsa tiegħek.

Din il-paċi tinstab biss FIK!

Ħadd ma jista' jimlielna qalbna u jissodisfha ħliefek.

Tkun imbierek O Ġesù għal dejjem, għax bil-Passjoni, il-Mewt u l-Qawmien tiegħek, fdejtna mill-misħut dnub!

Talba

Alla ħanin, li fil-Knisja tajtna l-eżempju tal-Beata Alessandra Marija, intimament magħquda mal-Passjoni ta' Ibnek, nitolbu biex bl-interċessjoni tagħha, f'kull parti tad-dinja jinxtgħelu qima u devozzjoni lejn l-Ewkaristija u lejn il-Qalb Immakulata ta' Marija, u biex aħna wkoll insiru tempju dejjem aktar xieraq tal-Ispirtu s-Santu u xhieda awtentiċi tal-imħabba tiegħek.

Bi Kristu Sidna.

Ammen.

English Version:

Alternative Reading:

Her Biography from the Vatican Site:

Wikipedia:

Film on Blessed Alexandrina:

Nota: It-Tagħrif dwar din il-qaddisa tal-lum huma meħud mis-sit tal-Vatikan.

__ATA.cmd.push(function() { __ATA.initDynamicSlot({ id: 'atatags-26942-5ed64ee8c6cc1', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


1 ta' Frar: Santa Briġida tal-Irlanda

Verżjoni Vidjo:

Santa Briġida tal-Irlanda

"Jien il-Mulej li nfejqek." –

Il-Mulej fil-Ktieb tal-Eżodu 15:26

SANTA BRIĠIDA TA' KILDARE, IRLANDA

Reliġjuża u Fundatriċi

452 – 524

Tagħrif:

Santa Briġida hija l-aktar qaddisa importanti fl-Irlanda, wara San Patrizju.

Għexet ħajja ta' verġni minn ċkunitha.

Bniet ċella, taħt siġra tal-ballut, li għalhekk jisimha Kill-dara (ċella tal-balluta).

Billi marru jgħixu magħha bosta nisa oħra, għamlu komunità ta' sorijiet, li kellha ħafna friegħi oħra mxerrdin fl-Irlanda kollha u li baqgħu jagħrfu 'l Briġida bħala Madre Badessa tagħhom.

In-nisa li kienu jissieħbu magħha fid-diversi monasteri kienu l-biċċa l-kbira nisa ta' klassi għolja.

Kellhom magħhom patrijiet li kienu joffrulhom is-servizzi Liturġiċi, u anke xogħol manwali ta' kull xorta.

Santa Briġida kienet magħrufa għat-tjubija tagħha, l-għaqal li kienet turi biex tgħin lill-miżżewġin fil-problemi tagħhom.

Is-Salib ta' Santa Briġida: hija kienet għamlet salib bil-friegħi tal-ġummar biex tipproteġi lil kap tat-tribù li kien marid.

Dan il-kwalità ta' salib wieħed għadu jarah imdendel mad-djar u bini ieħor lejliet il-festa tagħha, biex ibiegħed il-pajjiż min-nar u biex jgħin lin-nagħaġ li kienu ser iweldu l-ħrief.

Il-fama ta' Santa Briġida ta' Kildare nxterdet mal-Ewropa mill-pellegrini Irlandiżi u missjunarji, u ħafna knejjes ġew mibnija f'ġieħha: fi Pjaċenza fl-Italja u speċjalment fil-Bretanja fi Franza.

L-isem tagħha jfisser ħafna u stmat min-nisa Irlandiżi.

L-Irlanda pproklamat – Btala Nazzjonali f'ġieħ in-nisa Irlandiżi.

Bosta knejjes fl-Ingilterra u fl-Iskozja huma ddedikati għaliha, fosthom

St. Bride ta' Fleet Street

, Londra.

Ħsieb

Xtaqt naqsam magħkom xi stejjer marbutin ma' din il-qaddisa tal-lum:

Mirakli ta' Briġida tal-Irlanda

Briġida kienet qed tivvjaġġa riekba fuq żiemel flimkien mas-sorijiet l-oħra, meta ż-żiemel waqaf f'daqqa u Briġida waqgħet minn fuqu, u ħabtet rasha ma' ġebla.

Id-demm li ħareġ mill-ferita, tħallat ma' xi ilma li kien hemm fl-art.

Briġida kienet taf b'żewġ sorijiet, li kienu jinsabu qribha, li ma setgħux jisimgħu jew jitkellmu u talbithom jferrgħu t-taħlita tad-demm u l-ilma fuq għonqhom filwaqt li jitolbu għall-fejqan.

Soru minnhom għamlet dan u fieqet, filwaqt li l-oħra fieqet billi sempliċement misset l-ilma mdemmi meta tbaxxiet l-isfel lejn l-art biex tiċċekkja fuq Briġida.

Fi storja oħra, Briġida fejqet raġel milqut mil-lebbra billi bierket kontenitur tal-ilma u tat istruzzjonijiet lil waħda min-nisa fil-monasteru tagħha biex tgħin lir-raġel juża l-ilma mbierek biex bih jaħsel il-ġilda tiegħu.

U b'dan, il-ġilda tar-raġel ġie imnaddfa kompletament.

Briġida kienet tħobb l-annimali, u diversi mirakli mill-ħajja tagħha jinvolvu annimali.

Huwa maħsub li misset baqra li waqfet tagħti l-ħalib u bierkitha biex tkun ta' għajnuna għan-nies bil-ġuħ u bil-għatx.

Imbagħad, meta ħelbu l-baqra, kisbu 10 darbiet aktar l-ammont ta' ħalib li qabel kienu jieħdu minnha.

Imwielda Skjava

Briġida twieldet fis-seklu 5 tal-Irlanda minn missier pagan, Dubhthach, kap tal-klann ta' Leinster.

Ommha, Brocca, kienet iskjera u Kristjana li kienet waslet għall-fidi permezz ta' San Patrizju li pprietka l-Vanġelju.

Mit-twelid, Briġida kienet ikkunsidrata bħala skjava u ġarbet trattament ħażin mis-sidien tagħha hi u tikber.

Minkejja t-trobbija tagħha, żviluppat reputazzjoni ta' natura straordinarja u ġeneruża lejn l-oħrajn.

Skont storja dwar it-tfulija tagħha, jingħad li darba tat b'karità l-provvista sħiħa tal-butir li kellha ommha lil xi ħadd fil-bżonn, imbagħad talbet lil Alla biex iforni l-provvista nieqsa lil ommha.

Bi tweġiba għat-talb ta' Briġida, b'miraklu reġa' deher il-butir.

L-Irġiel li ppruvaw jieħduha b'marthom

Is-sbuħija fiżika tagħha (li kienet tinkludi għajnejn sbieħ ta' kulur blu) ġibdet l-attenzjoni ta' ħafna rġiel, iżda Briġida ddeċidiet li ma tiżżewwiġx biex tkun tista' tiddedika ħajjitha kollha għall-ministeru Kristjan bħala soru.

Storja antika tgħid li meta l-irġiel ma waqfux jippruvaw jaqbdu magħha, Briġida talbet lil Alla jneħħi s-sbuħija li kellha, u Hu għamel dan b'mod temporanju billi ppermetta li jitfaċċaw tbajja fuq wiċċha u li għajnejha jintefħu.

Meta s-sbuħija ta' Briġida reġgħet lura, l-irġiel kienu leħqu marru xi mkien ieħor biex ifittxu mara oħra.

Il-Monasteru ta' Briġida

Meta Briġida kienet qegħda tfittex art li setgħet tuża biex tibni l-monasteru tagħha, talbet lir-re lokali biex jagħtiha biss art kemm ikopri l-mantell tagħha.

Hu aċċetta dan.

Imbagħad hija talbet lil Alla biex jespandi l-mantell tagħha biex b'hekk tikkonvinċi lir-re biex jgħinha.

L-istorja tgħid li mbagħad, il-mantell ta' Briġida kiber b'miraklu u re kien xhud ta' dan, kiber tant li kopra erja kbira ta' art li mbagħad huwa taha biex tibni l-monasteru tagħha.

Briġida waqfet monasteru taħt siġra tal-ballut f'Kildare, l-Irlanda, u malajr kiber hekk li sar monasteru ta' komunità kbira kemm għall-irġiel kif ukoll għan-nisa.

Il-monasteru tagħha ġibed ħafna nies li kienu jistudjaw ir-reliġjon, il-kitba u l-arti hemmhekk.

Bħala superjura ta' komunità li mbagħad saret iċ-ċentru tat-tagħlim fl-Irlanda, Briġida saret mara importanti fid-dinja tal-qedem u fil-Knisja.

Eventwalment kienet qisha taqdi rwol ta' isqof.

Fil-monasteru tagħha, Briġida waqfet fjamma ta' nar biex tirrappreżenta l-preżenza kostanti tal-Ispirtu s-Santu mal-poplu.

Dik il-fjamma ntfiet diversi mijiet ta' snin wara matul ir-Riforma, iżda reġgħet inxtelgħet mill-ġdid fl-1993 u għadha tixgħel f'Kildare sal-lum.

Il-bir li Briġida kienet tuża biex bih tgħammed lin-nies, jinsab barra minn Kildare, u l-pellegrini jżuru l-bir biex hemm jitolbu u skont tradizzjoni, jorbtu żigarelli mlewna ma' siġra partikolari li tinsab maġenbu.

Is-Salib ta' Santa Briġida

Jeżisti tip speċjali ta' salib, magħruf bħala "Is-Salib ta' Santa Briġida" li huwa popolari ħafna fl-Irlanda.

Dan jikkommemora storja famuża li fiha Briġida marret fid-dar ta' mexxej pagan meta n-nies qalulha li kien qed imut u kien meħtieġ li jisma' malajr il-messaġġ tal-Vanġelju.

Meta Briġida waslet, ir-raġel kien marid u mdejjaq u ma riedx jisma' dak li Briġida kellha xi tgħidlu.

Allura hi baqgħet miegħu u talbet, u waqt li għamlet dan, ħadet ftit mit-tiben ta' mal-art u bih bdiet taħdem forma ta' salib.

Gradwalment, ir-raġel deher kalm u staqsa lil Briġida x'kienet qed tagħmel.

Imbagħad hi spjegatlu t-tagħlim tal-Vanġelju, billi użat is-salib magħmul bl-idejn bħala għajnuna viżwali.

Ir-raġel imbagħad aċċetta l-fidi f'Ġesù Kristu, u Briġida għamditu eżatt qabel ma' miet.

Illum, ħafna nies Irlandiżi jesponu s-salib ta' Santa Briġida fi djarhom, peress li jgħidu li jgħin biex iżommhom 'il bogħod mill-ħażen u jressaqhom lejn it-tajjeb.

Wara l-mewt tagħha, in-nies bdew iqimuha bħala qaddisa, u jitolbu l-għajnuna tat-talb tagħha għall-fejqan, peress li ħafna mill-mirakli li seħħew matul ħajjitha kienu relatati mal-fejqan.

Mirakli jew mhux, stejjer jew leġġendi, l-interess essenzjali li kellha Santa Briġida u li kellhom il-qaddisin kollha, kien li jwasslu lilhom infushom u lill-oħrajn għas-salvazzjoni tar-ruħ.

Il-fejqan tar-ruħ mill-mard tad-dnub huwa l-fejqan essenzjali li kulħadd għandu jfittex li jakkwista għalih innifsu u għall-oħrajn.

Is-Sagrament tal-Qrar jagħmel dan il-miraklu fina u s-Sagrament tat-Tqarbin isaħħaħ lir-ruħ tant li jagħmel li din tgħix għal dejjem.

Int tfittex dan it-tip ta' fejqan essenzjali għalik innifsek u tħeġġeġ oħrajn biex huma wkoll jirċievu dan it-tip ta' fejqan?

Talba

O Santa Briġida tal-Irlanda, int għażilt li titħabbeb ma' Kristu, li minnu ġej il-ġid veru li kull bniedem jixtieq, agħtina li b'talbek, nagħżlu li dejjem nibqgħu ggranfati mal-Mulej għax Hu biss jista' jfejjaq il-mard tar-ruħ tagħna b'mod permanenti, permezz tas-salib li hu sofra bi mħabba għalina.

Ammen.

English Version:

Alternative Reading:

Wikipedia:

Nota: It-Tagħrif dwar din il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee8c7ef4', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


14 ta' Ottubru: San Kallistu I

Verżjoni Vidjo:

San Kallistu I

"Fi żmien ta' persekuzzjoni l-battalja trebbħek il-kuruna, iżda fi żmien ta' paċi hija x-xhieda ta' kuxjenza safja.

minn trattat ta' San Ċiprijanu li tapplika

sew għal San Kallistu I li rebaħ il-kuruna tal-martirju msaħħaħ minn kuxjenza safja ffurmata skont ir-rieda ta' Alla.

SAN KALLISTU I

Papa u Martri

? – 222

Tagħrif:

Jingħad li San Kallistu kien Nisrani Ruman.

F'żogħżitu kien ilsir ta' Karpoforu, Nisrani impjegat fil-qorti imperjali.

Karpoforu ħatar lil Kallistu "Manager" ta' bank.

Għal xi raġuni, il-bank falla.

Biex isewwi kif seta' t-telfa, Kallistu mar jitlob lura minn min kellu jagħtih.

Fosthom kien hemm xi Lhud li xlewh bħala Nisrani.

Il-maġistrat bagħtu jaħdem fil-minjieri ta' Sardinja bħala kastig.

Inħeles minn ilsir wara talba għall-ħelsien tiegħu li Marcia għamlet lill-Imperatur Kommodu li kien ħabib tagħha.

Għal għaxar snin ma nafux x'sar minn Kallistu ħlief li mar jgħammar f'Anzio.

Fis-sena 199, il-Papa San Żeferinu sejjaħlu Ruma, ordnah djaknu, u ħatru amministratur tal-ħwejjeġ temporali tal-knisja.

F'din il-kariga, Kallistu ħa ħsieb iċ-Ċimiterju ta' l-Insara, li kien jinsab fi Triq Appja, probabbilment l-ewwel biċċa art li l-Knisja kellha tagħha.

Dan iċ-ċimiterju għadu jeżisti sal-lum u hu magħruf bħala ċ-"Ċimiterju ta' San Kallistu" għalkemm il-Qaddis mhux midfun fih.

Kallistu żamm sħiħ mal-Papa San Żeferinu, kontra r-rigoruż Ippolitu li wara ħalla lilu nnifsu jsir l-ewwel antipapa fl-istorja tal-Knisja.

Wara l-mewt ta' San Żeferinu, Kallistu nħatar Papa, fis-sena 217.

Matul il-papat tiegħu li dam ħames snin u xahrejn, wera li kien Ragħaj għaqli, kuraġġuż u fl-istess ħin ħanin.

Huwa żamm it-tagħlim Kattoliku fuq it-Trinità, u kkundanna lil Sabellju li ċaħad it-Tliet Persuni fit-Trinità Qaddisa.

Żamm ukoll li kull dnub, kbir kemm ikun kbir, jista' jinħafer bl-indiema, u kkundanna t-tagħlim kuntrarju li kienu qed ixerrdu Ippolitu u Tertuljanu.

Żamm ukoll iż-żwieġ tal-ilsiera ma' dawk li ma kinux ilsiera kien validu avolja l-liġi Rumana kienet tipprojbih.

Miet martri fis-sena 222, fi rvell li qam fi Trastevere u difnuh fiċ-Ċimiterju ta' Kalepodju, fi Trastevere, fit-Triq Aurelia.

Il-leġġenda tgħid li nqatel billi ntefa' ġo bir b'ġebla marbuta ma' għonqu.

Jgħidu wkoll li kien hemm saċerdot li mar itella' l-ġisem tiegħu u ġie maqtul hu wkoll talli għamel dan, iżda m'hemm l-ebda evidenza soda dwar dawn ir-rakkonti.

Uħud huma tal-opinjoni li wkoll mill-ftit li nafu dwaru, San Kallistu jista' jitniżżel fost il-papiet il-kbar.

Ħsieb

Il-ħajja ta' San Kallistu turina li bħala żagħżugħ, kien skjav.

Huwa kompla jservi lill-Knisja, u kien id-djaknu tal-Papa Żeferinu.

Il-ħajja tiegħu turina t-tiġrib tal-Knisja Nisranija tal-bidu, u kemm kellhom ħajja iebsa.

Il-Papa Żeferinu fdah bil-kmamar tad-dfin tul il-Mogħdija Appian, fejn disa' Isqfijiet ta' Ruma ġew midfuna u skoperti aktar tard – u b'hekk għamluh il-patrun ta' dawk li jaħdmu fiċ-ċimiterji.

Biex tassew inkunu nistgħu napprezzaw is-sabiħ kollu li ngawdu fil-Knisja llum, ma rridux ninsew it-tiġrib kbir li għaddew minnu l-mexxejja tal-Knisja tal-bidu.

Imma x'inhi l-enfasi li l-Knisja trid tagħmlilna kull darba li tippreżentalna dawn it-tifkiriet tal-martri u l-martirju tagħhom?

X'importanza hemm f'li wieħed joqgħod jistudja propju dwar dan is-suġġett?

1) Il-martirju tal-Insara jfakkarna dwar x'inhu l-prezz li wieħed irid iħallas biex ikun dixxiplu ta' Kristu.

X'kien il-prezz fl-imgħoddi u x'għadu llum għal ħafna.

(Luqa 14:27) Niftakru fl-Iskrittura, bħal fi Ġwanni 16:33 fejn Ġesù jwissi lid-dixxipli tiegħu li se jkollhom tribulazzjoni f'din id-dinja, u f'Atti 14:22 fejn Pawlu jgħid li d-dixxipli li għandhom jgħaddu minn ħafna tribulazzjonijiet biex jidħlu fis-Saltna ta' Alla.

Imma dawn ma jagħmlux l-istess impressjoni fuqna daqs kemm kien jagħmlu fuq l-Insara tal-bidu li għexu taħt persekuzzjonijiet kontinwi u li ħajjithom kienet dejjem mhedda.

Iżda dawn il-versi mill-Iskrittura, u oħrajn bħalhom (Luqa 9: 23-25; Atti 20:24; 21:13), juruna li l-persekuzzjoni kienet, hija u għada realtà.

Passaġġi ta' dan it-tip ifakkru lin-Nisrani ppersegwitat li jeħtieġ ikun paċenzjuż fid-diffikultajiet, jirringrazzja 'l Alla fi żmien ta' prosperità, u jkun kunfidenti li fil-futur xejn mhu se jifirdu mill-imħabba ta' Alla.

Meta nitgħallmu dwar il-kobor tat-tbatijiet li għaddew minnhom, aħna nitgħallmu wkoll is-sosten estiż li Alla lest li jagħti lill-qaddisin tiegħu f'dawn il-mumenti hekk iebsa u ta' tbatija.

Irrispettivament mill-età jew mis-sess, Alla kien aktar minn kapaċi biex isaħħaħ lill-martri tiegħu.

Irġiel fi xjuħithom, żgħażagħ u subien, u l-martri kollha kemm huma, ġew sostnuti lkoll minn Alla permezz tal-qawwa li ngħatatilhom fl-Ispirtu s-Santu u li huma rċevew fil-mument tal-martirju tagħhom.

3) Jista' jservi biex isaħħaħna.

Wara kollox huwa għalhekk li dawn l-istejjer ġew imniżżla fl-ewwel post. Fl-introduzzjoni ta' wieħed mill-Atti tal-Martri, il-kittieb jgħid li huma (l-Atti tal-Martri) iservu biex jixhdu l-grazzja t'Alla u jedukaw lill-bniedem.

Huma jonoraw lil Alla u jsaħħu lill-bniedem.

Il-persuna li kitbet dan tidher li kellha l-1Korintin 10:11 f'moħħha fejn insibu miktub li l-Iskrittura kienet miktuba għall-benefiċċju tagħna.

L-intenzjoni tal-awtur, bil-kitba ta' wieħed mill-Atti tal-Martri, kienet li jippreserva l-istorja tal-martirju għall-istruzzjoni tal-ġenerazzjonijiet futuri.

4) Aħna aktar minn rebbieħa, bis-saħħa ta' Dak li ħabbna – dan jgħallimna li minkejja li aħna dgħajfa, aħna qawwija.

Pawlu jgħid li tgħallem, li meta kien l-iktar dgħajjef, li kien l-aktar b'saħħtu, għaliex induna li huwa meta aħna fil-punt l-iktar dgħajjef li aħna niddependu aktar fuq grazzja t'Alla, u l-grazzja tiegħu hija aktar minn biżżejjed biex isostnina.

Hu jasal jistqarr:

"Mela bil-qalb kollha nitgħaxxaq bid-debbulizzi tiegħi, bit-tagħjir, bl-għaks, il-persekuzzjonijiet, bid-dwejjaq minħabba Kristu; għax meta nkun dgħajjef, nkun qawwi."

(2Korintin 12:10)

U inti iddur fuq il-Mulej bħala l-ewwel sors li jista' jagħtik l-għajnuna u l-qawwa tiegħu f'mumenti iebsa?

Temmen li hekk kif qalilna f'Rumani 8:28, Huwa kapaċi jdawwar anki avveniment li jidher ikrah, f'wieħed li jista' anki jagħmillek il-ġid jekk int tkompli tittama u tafda Fih?

Kemm inti lest/a biex ma tiċħadx it-twemmin tiegħek u lil Kristu fil-mumenti meta n-nies tagħmilielek diffiċli billi tirredikulak, tinsultak, tippersegwitak u timmaltrattak?

Talba

Fil-ħniena tiegħek, Mulej, isma' t-talb tal-poplu tiegħek u agħtina l-għajnuna, għall-merti tal-Papa San Kallistu, li llum qegħdin infakkru l-martirju tiegħu.

Bi Kristu Sidna.

Ammen

(Talba mil-Liturġija tas-Sigħat)

Liturġija tas-Sigħat:

Agħfas

PDF

fuq jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee8cba74', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


4 ta' Ottubru: San Franġisk ta' Assisi

Verżjoni Vidjo:

San Franġisk ta' Assisi

"Franġisku, mur u sewwi l-Knisja tiegħi li qed tiġġarraf."

San Franġisk sema' dan il-leħen meta kien qed jitlob quddiem kurċifiss fi knisja żgħira abbandunata fil-kampanja f'San Damjan.

SAN FRANĠISK T'ASSISI

Djaknu

1182 – 1226

Tagħrif:

Tfulija

Franġisku twieled f'Assisi fl-Umbrija, fil-qalba tal-Italja, lejn l-aħħar tas-seklu tnax.

Missieru, kummerċjant għani tad-drappijiet, malli ġie lura minn Franza, lil dan ibnu ried isejjaħlu "Francesco," b'rabta ma' Franza li hu tant kien iħobb.

Ommu, ta' mara twajba li kienet, għamlet ħilitha biex trawwem fih sa minn ċkunitu mħabba kbira lejn Alla.

Fl-iskola tal-parroċċa tgħallem jaqra u jikteb.

Kien iħobb il-poeżija, u kellu ġibda qawwija għall-mużika.

Missieru kellu ħafna ambizzjonijiet għal ibnu; kien jittama li ibnu jasal għal pożizzjoni li tgħollih għal kollox 'il fuq mill-foqra u dawk li s-soċjetà kienet tqis bħala ż-żgħar.

Sakemm kellu 23 sena, Franġisk kien il-hena ta' missieru għaliex hu wkoll kien mogħni b'tant xewqat li d-dinja ma titfgħux fil-ġenb.

Kien ċert li jekk Franġisk jaqbad l-istess triq tiegħu kellu ċans kbir li jirnexxi fil-ħajja.

Imma missieru ma kienx kuntent għal kollox bih.

Franġisk kien jaf iħaddem moħħu biex jaqla' l-flus; imma, imbagħad, hu kien ħali, u jtajjar somom kbar.

Żgħażagħ tal-età tiegħu kienu jixxalaw ħafna minn fuq dahru; lilu kienu jarawh bħala l-mexxej tagħhom għaliex mhux biss kien jonfoq, imma kien kapaċi wkoll jagħti ħajja lill-festi li kienu jiġu organizzati.

Franġisk kien jiġbed lejh l-attenzjoni taż-żgħażagħ ta' Assisi għaliex kien iħobb jitfa' fuqu lbies li jagħti ħafna fil-għajn, u jgħaqqad oħrajn miegħu fid-daqq u fil-kant.

Minkejja dan, missieru u ommu riedu jkunu ġenerużi miegħu.

Missieru, għalkemm ma kienx japprova dak l-infiq, ħassu hieni li ibnu kien tant maħbub u stmat.

Ommu kienet qed tapprezza ħafna l-kwalitajiet tajbin ta' binha; għalkemm iħobb il-ħajja, Franġisk kien dejjem ta' mġiba tajba, nobbli fi kliemu u għemilu, u ta' qalb kbira mal-foqra.

Il-Gwerra

Fil-gwerra li nqalgħet bejn Assisi u Peruġja, Franġisku ta s-sehem tiegħu.

Dawk ta' beltu sofrew telfa, u hu nnifsu waqa' priġunier.

Dak kien żmien meta Franġisk beda jirrifletti fuq il-veru valur tal-ħajja.

Wara sena magħluq fil-ħabs, Franġisk waqa' f'marda li ħadet fit-tul.

Imma malli fieq mill-marda tiegħu, lilu malajr reġgħu rikbuh l-ambizzjonijiet ta' qabel, u telaq lejn il-Pulja bit-tama li jinħatar Kavallier.

Imma bilkemm beda dak il-vjaġġ, li kellu ħolma li ġegħlitu jirrifletti ħafna.

X'inhu l-aħjar timxi wara l-Imgħallem jew wara l-qaddej?

Franġisk ma ddubitax liema kellha tkun l-għażla tiegħu.

Imma hu ma kienx fehem x'kellu jagħmel.

Il-Konverżjoni

Lura lejn Assisi, beda għal Franġisk żmien ġdid.

Hu qisu nesa l-ħbieb tal-imgħoddi, u ntafa' f'ħajja ta' ġabra.

F'għar fqajjar maqtugħ mill-ħsejjes tal-belt, Franġisk fit-tnehid talab mingħand Alla dawl biex jurih x'ried minnu.

Franġisk, żagħżugħ imrobbi fil-fsied, kellu bħal stmerrija mill-mard tal-ġdiem.

Imma, f'dan iż-żmien ta' xejra ġdida għal ħajtu, hu għamel rebħa kbira fuq in-natura dgħajfa tiegħu meta, bi mħabba sinċiera, għannaq miegħu u bies bniedem milqut mill-ġdiem.

Ftit wara din il-ġrajja, Kristu Msallab qanqlu meta jingħad li kellmu għall-ewwel darba, u mlielu lil qalbu bi mħabba kbira lejn it-tbatijiet li l-Mulej kien ġarrab f'ħajtu.

Franġisk baqa' ġeneruż bħalma kien qabel; imma dawk li stħoqqilhom il-ġenerożità tiegħu kienu oħrajn.

L-imġiddmin dehrulu l-iżjed mitluqin fost il-morda; għalhekk, hu ħabbhom bi mħabba speċjali.

Barra minn dan, minflok ma tajjar flusu f'divertimenti, Franġisk beda jqassam ħafna karità lill-foqra, u ma qatax milli jgħin lill-knejjes foqra tal-belt ta' Assisi u lis-saċerdoti li kienu jieħdu ħsiebhom.

Knisja għażiża għal qalbu kienet dik ta' San Damjan.

F'dik il-knisja ċkejkna u fi stat ħażin, hu sama' leħen mill-Kurċifiss impinġi li kien imdendel wara l-altar.

Dan stiednu biex isewwi l-Knisja tiegħu li kienet qed tiġġarraf.

Franġisk kien għadu ma fehemx tajjeb x'ried Alla mingħandu.

Imma hu beda jintebaħ li l-Mulej riedu jagħti ħajtu għas-servizz tal-Knisja.

Għal xi żmien, Franġisk ħalla daru, inġabar fil-knisja ta' San Damjan, u għamel dak li s-saċerdot tal-post talab mingħandu.

Il-Proċess quddiem l-Isqof

Missieru kien għadu jittama li dak ma kienx ħlief żmien qasir ta' kriżi.

Imma, meta baqa' jara 'l ibnu mitfugħ fuq attivitajiet li 'l dak il-missier dehru jbaxxuh, missieru ħa deċiżjoni li għal Franġisk fissret ħajja ġdida.

Quddiem missier irrabjat u fil-preżenza tal-Isqof Gwido ta' Assisi li kien qed jagħmilha ta' mħallef, Franġisk iddikjara li jiċħad għal kull wirt li kien imissu minn missieru.

"Mil-lum 'il quddiem," stqarr iż-żagħżugħ Franġisku, "ngħid: Missierna, li inti fis-smewwiet."

Issa Franġisku kien ċert x'kellha tkun it-triq ta' ħajtu.

Hu libes libsa fqajra b'salib fuqha, u dak li kien jixtieq isir "Kavallier tad-dinja," sejjaħ lilu nnifsu "Kavallier tar-Re l-Kbir."

Franġisk beda sentejn ta' ħajja iebsa maqtugħ għalih waħdu, mogħti għat-talb u għall-penitenza.

Hu għex ukoll jaqdi u jitlob f'xi monasteri Benedittini, u għamel fihom il-ħidmiet l-iżjed umli u l-iżjed iebsin.

Kienu għadhom f'moħħu l-kelmiet tal-Kurċifiss ta' San Damjan li qallu: "Sewwi l-Knisja tiegħi."

Franġisk aċċetta dawk il-kelmiet kif daqqew f'widnejh; għalhekk, hu ntafa' biex isewwi l-ħsara li kien fihom tliet knejjes ċkejknin ta' madwar Assisi: dawk ta' San Damjan, San Pietro della Spina, u Santa Marija tal-Anġli.

Franġisk kien qed jistenna għal darb'oħra l-leħen ta' Alla.

Hu ma ġġarrafx quddiem id-disprezz ta' dawk li fl-imgħoddi kienu ħbiebu; imma hu lanqas ma ntefaħ bl-ammirazzjoni ta' dawk li raw fih bidla tal-għaġeb.

Darba, waqt li fil-knisja ta' Santa Marija tal-Anġli sema' l-qari tal-Vanġelu, hu ntlaqat minn kelmiet li ħasshom qed jingħadu għalih.

Kienu l-kelmiet li Kristu bihom ħabbar x'kellha tkun il-missjoni tal-appostli, u l-ħajja ta' faqar li kienu sejrin jgħixu.

Saċerdot fissirlu dawk il-kelmiet tal-Mulej, u hu sema' t-tifsira bil-ferħ għaliex Alla rrivelalu li dawk kienu jgħoddu għalih ukoll.

Minn dak il-waqt 'il quddiem, Franġisk biddel ukoll il-libsa tiegħu: beda jilbes ċoqqa griża, lewn l-irmied, tħażżem b'ħabel abjad, u ried li jimxi ħafi.

L-Isqof ta' Assisi tah il-permess li jipprietka l-Vanġelu fil-knisja ta' San Ġorġ; fid-dawl tal-kelmiet ta' Kristu, Franġisk ipprietka l-paċi u l-penitenza.

L-ewwel dixxipli u l-approvazzjoni Papali

Għalkemm ma tkellimx bil-kelmiet diffiċli tal-għorrief, ma kinux ulied il-poplu biss dawk li ssaħħru minn kliemu.

L-għani Bennard u l-ġurista Pietru Cattani wrewh li xtaqu li flimkien miegħu jaqsmu l-istess ħajja tiegħu.

Imma, mal-għonja u l-għorrief, malajr tħalltu l-foqra u s-sempliċi.

Fl-ewwel sena, kien hemm tmienja oħra li għażlu dik l-għamla ta' ħajja.

Franġisk, li ried jgħix dejjem f'ubbidjenza lejn il-Knisja, sena wara, ħadhom miegħu Ruma, quddiem Papa Innoċenz III.

Il-Papa sabha diffiċli biex jagħtihom l-approvazzjoni tiegħu; imma l-Mulej nebbħu li kien sejjer jinqeda b'dak il-bniedem qaddis sabiex il-Knisja ma tiġġarrafx.

Bil-barka tal-Papa, Franġisk beda jinħass bħal Kristu ieħor iħabbar l-aħbar it-tajba.

Hu kien predikatur li jgħaddi minn post għall-ieħor.

Kien jitkellem b'kelmiet li jifhimhom kulħadd u kien jolqot il-bniedem fil-laħam il-ħaj.

Franġisk kien il-ħabbar tassew tal-kelma t'Alla għaliex ix-xandir tal-kelma kien ifisser li min jisimgħu, aktar milli jitgħallem, jieħu d-deċizjoni li jbiddel ħajtu.

Anki l-għorrief u l-kbar tad-dinja kienu jisimgħuh, u l-kelmiet imqanqla tiegħu ġieli ġiebu fihom sens ta' biża' li ma setax ma jiswilhomx ta' ġid.

Minkejja dan, il-bniedem li ssejjaħ "dawl mibgħut mis-sema", "il-mibgħut minn Alla", jew "Kristu ieħor" emmen li ma kienx jistħoqqlu li jkun saċerdot.

Għalhekk, hu għażel li jibqa' jservi 'l Alla bil-ministeru ta' djaknu.

Ix-Xewqa Missjunarja

Il-qasam ewlieni tal-ħidma appostolika ta' San Franġisk kien l-Italja għaliex f'din l-art hu ħadem bla waqfien mis-sena 1208 'il quddiem.

Imma dak li tant kellu jifraħ għall-fatt li x'uħud minn uliedu fl-Ordni tal-Minuri mietu f'art ta' missjoni għal Kristu, ma setax ma jkunx hu nnifsu mħeġġeġ bl-istess entużjażmu.

Il-ħeġġa missjunarja u x-xewqa tal-martirju ingħaqdu flimkien f'San Franġisk.

Imma l-ewwel darbtejn li pprova jmur lejn is-Sirja u l-Marokk, darba minnhom tempesta, u darb'oħra l-mard, reġġgħuh lura lejn art twelidu.

Il-Klarissi

Fis-sena 1212, San Franġisk waqqaf it-tieni Ordni tiegħu li kien dak tas-Sorijiet.

Fil-bidu ssejħu: "Id-Dami Fqajrin ta' San Damjan".

Għalkemm San Franġisk kien ir-ruħ ta' din l-istituzzjoni, huma sabu mexxejja kbira f'Santa Klara ta' Assisi: li minnha s-Sorijiet issejħu "Klarissi".

Il-Vjaġġ fl-Eġittu

Ftit wara t-tluq tal-ewwel missjunarji tiegħu, San Franġisk innifsu, fl-24 ta' Lulju, 1219, salpa lejn l-Eġittu.

Is-Sultan Malik-el-Kamil laqgħu tajjeb u sema' l-kelma tiegħu.

Is-Sultan inġibed lejn dak il-bniedem għaliex kien konvint li hu riedlu l-ġid; imma ma ħalliex it-twemmin Musulman tiegħu.

San Franġisk ma ġiex mogħti l-martirju għal Kristu għaliex, fiż-żmien qasir ta' esperjenza missjunarja, lilu ħabbewh anki dawk li ma qablux ma' dak li kien qed jippritkalhom.

F'dak iż-żmien, ir-raba' Konċilju tal-Lateran kien ordna li ssir Kruċjata ġdida.

Din kienet bejn is-snin 1217 -1221.

L-imġiba ta' San Franġisk wriet li, fi żmien ta' falliment sħiħ ta' dik il-Kruċjata, aktar kien hemm possibiltà li l-Musulmani jersqu lejn Kristu permezz ta' messaġġier ta' paċi, milli permezz ta' suldati li jużaw l-armi kontra dawk li ma jaqblux magħhom.

Il-Presepju ħaj ta' Greccio

Nhar l-24 ta' Diċembru, 1223, huwa ġabar miegħu l-bdiewa u r-rgħajja fqajrin li kienu jgħixu qrib l-għolja ta' Greccio.

San Franġisk riedhom li jħossu l-imħabba kbira ta' Ġesù għall-bniedem meta għażel li jitwieled fil-għar ta' Betlem.

Hu ppreżenta presepju ħaj, u tkellem b'kommozzjoni kbira fuq dan il-misteru tal-għaġeb.

Dik id-drawwa malajr bdiet tinfirex mad-dinja kollha kemm hi.

Għalkemm ma kienx l-ewwel darba li sar il-presepju fid-dinja nisranija, madankollu kien San Franġisk li qanqal l-imħabba ta' kulħadd għall-presepju.

L-aħħar snin

Mis-sena 1221 'il quddiem, meta kien għadu ta' madwar 40 sena, Franġisku kien marid.

L-ulied spiritwali tiegħu diġà kienu jwasslu għal eluf.

Kien hemm bżonn ta' mexxej minfloku.

Għalhekk fis-sena 1221, San Franġisk għażel lil Fra Elija ta' Cortona biex ikun il-Vigarju tiegħu fit-tmexxija.

L-aħħar snin ta' ħajtu, kienu dawk li fihom issokta jingħaqad ma' Alla dejjem iżjed fit-talb.

L-għaqda ma' Kristu msallab kien qed iħossha fil-ġisem u r-ruħ tiegħu għaliex hu kien għaddej minn żmien ta' tbatija.

Il-Pjagi

Fis-sajf tas-sena 1224, San Franġisk inġabar fis-skiet tal-kunvent li kien fuq il-għolja La Verna.

Il-qaddis kien jgħakkes il-ġisem tiegħu billi, matul is-sena, isum ir-Randan għal seba' darbiet.

Fuq dik il-għolja, hu kien qiegħed isum ir-Randan li kien jagħmel f'ġieħ l-Arkanġlu San Mikiel.

Lejn il-festa tal-Eżaltazzjoni tas-Salib, li taħbat fl-14 ta' Settembru, waqt li kien fuq dik l-għolja fi ġranet ta' sawm u f'meditazzjoni fuq il-passjoni ta' Kristu, jingħad li l-Mulej Ġesù deherlu b'sitt iġwienaħ, bħal serafin, maqtugħ fl-ajru u b'dirgħajh miftuħin, bir-riġlejn ma' xulxin, u msallab ma' salib.

Mill-ġwienaħ, tnejn kienu weqfin fuq ir-ras, tnejn mifruxin għat-titjir, u tnejn jiksu l-ġisem kollu.

Imbagħad, waqt li kien mitluf f'estasi ta' mħabba, fl-idejn, fir-riġlejn, u fil-ġenb ta' Franġisku bdew jidhru l-pjagi tal-istess Kristu msallab.

L-idejn u r-riġlejn dehru minfudin b'imsiemer li kellhom bħal ras tonda u sewda fuq iż-żewġ naħat; kienu ppuntati u milwijin sabiex ma jinqalgħux.

L-imsiemer kienu tal-laħam stess, imma maħruġin 'il barra.

Il-ġenb lemini wkoll deher bħallikieku minfud minn lanza, u kien jagħti fl-aħmar bħall-ġerħa li kellu; ta' sikwit, il-ġerħa kienet tnixxi d-demm, u lbiesu kien jiċċappaslu.

Minn dak il-waqt, il-qaddis Franġisku, li sa minn tant żmien kien jarawh bħal Kristu ieħor, ġie trasfigurat fi xbieha ħajja tal-Mulej anki fl-istess ġisem tiegħu.

Minn mindu ngħata l-pjagi, San Franġisk ma qata' qatt milli jbati fil-ġisem tiegħu.

Hu mar lejn Assisi fejn għadda l-aħħar sentejn ta' ħajtu, u kien dejjem marid.

Persuni għeżież kienu jieħdu ħsiebu, u jikkurawh.

Ma kienx possibbli li jaħbihom.

Imma ftit kienu dawk li raw il-pjagi tiegħu.

L-aħħar sentejn ġiebu magħhom tbatijiet oħrajn.

San Franġisk kien qiegħed jitlef id-dawl ta' għajnejh.

F'dan iż-żmien li matulu Kristu kien għaqqdu miegħu tant mill-qrib fil-passjoni tiegħu, San Franġisk kiteb l-"Għanja tal-Ħejjaq".

Biex jobdi lill-Kardinal Ugolino ta' Segni, il-Protettur tal-Ordni, San Franġisk qagħad għal xi kura li riedu jagħmlulu f'għajnejh it-tobba tal-Qorti Papali nnifisha.

Dan kien f'Rieti fis-sena 1225; kienet kura li ġiebet magħha tbatijiet kbar fil-pazjent.

Fl-aħħar sena ta' ħajtu, fl-1226, San Franġisk għadda perjodi qosra fi Siena u f'Cortona.

F'dak iż-żmien, il-qaddis deher tant magħfus bl-uġigħ b'mod li kulħadd ħaseb li kien sejjer imut.

Fix-xahar ta' April, 1226, bil-mod il-mod u b'ħafna waqfien, San Franġisk reġa' ttieħed fil-belt ta' Assisi.

Għall-ewwel, hu nżamm fil-palazz tal-Isqof; imbagħad, għall-aħħar ta' Settembru, hu ġie trasportat fil-kunvent għażiż tal-Porzjunkola.

Mewt

Franġisku għadda l-aħħar ħinijiet ta' ħajtu jimmedita fuq il-passjoni ta' Kristu li r-rakkont tagħha nqralu mill-Vanġelu ta' San Ġwann.

Flimkien ma' ħutu reliġjużi, hu ried iġedded ukoll it-tifkira tal-aħħar ċena tal-Mulej mal-appostli.

Il-mewt, li San Franġisk fil-"Għanja tal-Ħlejjaq" ried isejħilha "Oħtu", ma kenitx fil-bogħod.

Ir-reliġjużi bdew ikantaw is-Salm 142: "B'leħen qawwi lill-Mule] insejjaħ; b'leħen qawwi lill-Mulej nitlob".

U, lejn it-tmiem tas-Salm, meta tkantaw il-kelmiet: "Mill-ħabs oħroġni, biex inrodd ħajr lil ismek.

Madwari jduru l-ġusti, għax Int timxi tajjeb miegħi", ruħu ħarġet minn ġismu.

Kien is-Sibt, 3 ta' Ottubru, 1226, filgħaxija.

San Franġisk kellu biss qrib-il 45 sena.

Billi ma nżul ix-xemx kien jitqies li bdiet il-ġurnata ta' wara, it-tifkira ta' San Franġisk intrabtet dejjem mal-4 ta' Ottubru.

Il-Ħadd filgħodu, li kien proprju l-4 ta' Ottubru, il-ġisem tiegħu, b'akkumpanjament tal-kleru u l-poplu, ittieħed minn Santa Marija tal-Anġli għall-knisja ċkejkna ta' San Ġorġ.

Il-ġisem ta' San Franġisk, għaddewh minn maġenb il-monasteru tas-Sorijiet Klarissi, f'San Damjan: fejn huma, minn bejn il-gradi tal-monasteru, setgħu jaraw u jqimu l-pjagi tal-ġisem qaddis tiegħu.

Il-ġisem inżamm f'San Ġorġ għal erba' snin.

Kien hemm li hu ġie ddikjarat qaddis mill-Papa Girgor IX, ħabib kbir u ammiratur tiegħu, fis-16 ta' Lulju, 1228.

Il-Qabar

Fil-25 ta' Mejju, 1230, il-fdal tiegħu ttieħed fil-Bażilika ġdida li nbniet fuq l-għolja li bdiet tissejjaħ "Colle del Paradiso": l-Gholja tal-Ġenna, waqt li, sa dak iż-żmien, kienet tissejjaħ l-għolja tal-Infern.

Fil-bini ta' dik il-bażilika, il-mertu l-iżjed kbir kien ta' Fra Elija ta' Cortona.

Il-Papa Girgor IX, b'sinjal ta' qima lejn il-fdal ta' San Franġisk, lil dik il-Knisja riedha tissejjaħ "l-Omm u r-ras tal-Ordni kollu tal-Minuri", u hi baqgħet dejjem is-Santwarju l-aktar għażiż tal-Ordni Franġiskan.

Patrunat

Hu l-qaddis patrun tal-ambjent, tal-annimali, tal-ekoloġisti, tan-negozjanti, tal-Azzjoni Kattolika, u tal-Italja.

Ħsieb

Dawn li ġejjin huma siltiet mill-Omelija tal-Papa Franġisku waqt żjara pastorali f'Assisi fl-2013:

"Mnejn titlaq il-mixja ta' Franġisku lejn Kristu?

Titlaq mill-ħarsa ta' Ġesù fuq is-salib.

Inħalluh iħares lejna fil-mument li fih jagħtina ħajtu u jiġbidna lejh.

Franġisku din l-esperjenza daqha b'mod partikulari fil-knisja ċkejkna ta' San Damjan, hu u jitlob quddiem il-Kurċifiss.

F'dak il-Kurċifiss Ġesù ma jidhirx mejjet, imma ħaj!

Id-demm jidher nieżel mill-ġrieħi ta' jdejh, ta' riġlejh u tal-kustat, imma dak id-demm jesprimi l-ħajja.

Ġesù m'għandux għajnejh magħluqin, imma miftuħa beraħ: ħarsa li tkellem lill-qalb.

U l-Kurċifiss ma jkellimniex dwar telfa, dwar falliment; paradossalment, ikellimna dwar mewt li hi ħajja, li tagħti l-ħajja, għax ikellimna dwar l-imħabba, għax hi l-Imħabba ta' Alla inkarnata, u l-Imħabba ma tmutx, anzi, tirbaħ fuq il-ħażen u l-mewt.

Min iħalli lil Ġesù mislub iħares lejh jiġi maħluq mill-ġdid, isir "ħolqien ġdid"."

U dan diskors ieħor tal-Papa Franġisku f'Rio de Janiero:

"Għandna wisq bżonn nitgħallmu nħaddnu magħna lil min hu fil-bżonn, kif għamel San Franġisk.

Kemm għandna sitwazzjonijiet fil-dinja, li jitolbu l-attenzjoni, l-għożża u l-imħabba tagħna.

Spiss, imma, fis-soċjetajiet tagħna jirbaħ l-egoiżmu.

Kemm għandna "negozjanti tal-mewt" li jimxu skont il-loġika tal-poter u tal-flus, hu x'inhu l-prezz li jrid jitħallas.

Jeħtieġ naffrontaw il-problemi tal-lum billi:

nippromovu iktar il-ġustizzja,

nedukaw liż-żgħażagħ fil-valuri li jibnu l-ħajja komuni,

nakkumpanjaw lil min jinsab f'diffikultà u

nagħtu tama għall-futur.

La tibżgħux toħorġu u tmorru tiltaqgħu ma' persuni bi problemi li qed jaffaċċjaw diversi sitwazzjonijiet iebsa.

Tkunux miżmumin minn:

preġudizzji,

minn drawwiet,

riġidità mentali jew pastorali,

immexxijin mill-motto famuż "imma dejjem hekk sar!".

Imma nistgħu biss immorru fil-periferiji jekk inġorru l-Kelma t'Alla fi qlubna, u nimxu mal-Knisja, bħal San Franġisk.

Jekk ma jkunx hekk, inġorru lilna nfusna u mhux il-Kelma t'Alla; u dan mhux tajjeb, ma jgħin lil ħadd!

Mhux aħna li nsalvaw id-dinja: huwa proprju l-Mulej li jsalvaha!

Ilkoll għandna bżonn li nħarsu lejn l-oħrajn bl-għajnejn tal-imħabba ta' Kristu, nitgħallmu nħaddnu magħna lil min hu fil-bżonn, biex nuruh li qegħdin qrib, bir-rispett u l-imħabba."

U int kif tħares lejn l-oħrajn?

Tiġġudikhom jew tħobbhom?

Qed ixxammar idejk u taqdi lil min hu fil-bżonn fuq l-eżempju ta' San Franġisk?

Qed tismgħaha l-karba ta' Ġesu' Kurċifiss li qed jgħid lilek ukoll illum: "Mur u sewwi l-Knisja tiegħi li qed tiġġarraf?"

Talba

Mulej agħmilni strument tal-paċi tiegħek.

Fejn hemm il-mibgħeda, ħallini nħeġġeġ l-imħabba;

fejn hemm il-ħtija, ħallini nferrex il-maħfra;

fejn hemm id-dubju, ħallini ndaħħal il-fidi;

fejn hemm il-qtigħ il-qalb, ħallini nqawwi t-tama;

fejn hemm id-dlam, ħallini nkebbes id-dawl;

fejn hemm in-niket; ħallini nxerred il-ferħ.

La tħallix li iżjed infittex li nkun imfarraġ milli nfarraġ jien;

la tħallix li iżjed jifhimni ħaddieħor milli nifhem lil ħaddieħor jien;

la tħallix li iżjed inkun maħbub, milli nħobb jien.

Għax meta nagħtu, aħna naqilgħu.

Għax meta naħfru, aħna nkunu maħfura.

Għax meta mmutu, inqumu għall-ħajja ta' dejjem.

Ammen.

(Talba popolari ta' San Franġisk ta' Assisi)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film of Saint Francis of Assisi:

Nota: It-Tagħrif dwar dan il-qaddis tal-lum huwa meħud mill-Wikipedia u l-ħsieb mill-fuljett

Signum Fidei.

__ATA.cmd.push(function() { __ATA.initDynamicSlot({ id: 'atatags-26942-5ed64ee9d91cf', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


8 ta' Ottubru: Santa Tajde

Verżjoni Vidjo:

Santa Tajde

"Nitlob lil Alla biex jixhed għalija li minn meta ġejt hawnhekk id-dnubiet tiegħi kienu dejjem quddiem għajnejja bħal piż; qatt ma nsejthom u dejjem bkejt jien u niftakarhom." ~

Santa Tajde lil Pafnuzju meta mar biex joħroġha miċ-ċella.

SANTA TAJDE

Penitenta

Seklu 4

Tagħrif:

Jingħad li Tajde għexet fis-seklu 4.

Skont il-leġġenda tagħha, hija kienet imrobbija bħala Nisranija imma saret magħrufa f'Lixandra, l-Eġittu, minħabba li bi ġmielha kienet tipprova tiġbed u twaqqa' fid-dnub lil diversi rġiel.

Il-fama tal-ħażen tagħha wasal ukoll f'widnejn Pafnuzju, li kien jgħix fid-deżert qrib, li ħalla l-ħajja rtirata tiegħu biex jgħinha tbiddel ħajjitha.

Meta wasal fid-dar tagħha talabha li jkellimha fejn żgur ma kien jarahom u josservahom ħadd.

"Jekk inti qed tibża' li jarawk in-nies,"

qaltlu Tajde,

"hawn ma jarana ħadd; imma jekk qed tgħid għal Alla, inti taf tajjeb li hu jinsab kullimkien."

Pafnuzju ħa spunt minn dak li kienet qalet u kellimha fuq it-tmiem tagħha meta jkollha tagħti kont ta' għemilha kollu.

L-eremit irnexxielu bil-grazzja t'Alla, ibiddlilha ħajjitha.

Hi għamlet ħuġġieġa u ħarqet fiha l-ilbies u l-ġawhar li bihom kienet tiżżejjen u tiġbed in-nies lejha u Pafnuzju ħadha f'kunvent ta' reliġjużi nisa fid-deżert.

Wara li għalaqha f'ċella qalilha biex tgħid spiss it-talba:

"Inti li ħlaqtni, ikollok ħniena minni."

Għaddiet tliet snin f'din iċ-ċella titlob u tpatti għal ħtijietha, u hemm fl-aħħar sabet tassew il-paċi tal-qalb.

Wara dan Pafnuzju, bil-parir ukoll ta' eremit famuż ieħor, San Anton Abbati u rħieb oħra sħabu, fosthom Pietru s-Sempliċi, ħariġha miċ-ċella u reġa' taha l-libertà.

Imma Tajde l-penitenti talbet li tingħaqad mas-sorijiet ta' dak il-kunvent fejn mietet ġimgħatejn wara.

Ħsieb

"Tassew, ngħidilkom, li l-pubblikani u n-nisa tat-triq deħlin qabilkom fis-Saltna ta' Alla."

(Ġesù f'Mattew 21:31)

Pafnuzju, hu stess dixxiplu ta' Sant Anton il-Kbir iltaqa' miegħu u ma' xi wħud mid-dixxipli l-oħra tiegħu.

Huma ddiskutew is-sitwazzjoni ta' Tajde u l-penitenza li Pafnuzju kien ordnalha tagħmel.

Issa kienu għaddew 3 snin minn mindu Tajde daħlet fiċ-ċella.

Ġara li wieħed mid-dixxipli ta' San Pawl kellu ħolma qawwija aktar tard dak il-lejl fejn ra sodda sabiħa b'kisja tal-bellus imdawwar bil-fjuri.

Il-patri kompla jiddeskrivi s-sbuħija inkredibbli ta' din il-ħolma.

Hu ħaseb li kienet dwar il-mewt imminenti ta' San Anton, li issa kien imdaħħal fiż-żmien u kellu qrib il-mitt sena.

Imma Sant Anton qal lil Pafnuzju li l-ħolma kienet dwar Tajde u l-post li l-Mulej lestielha fis-sema.

Qallu li issa kienet għamlet biżżejjed penitenza li kellha tiġi liberata.

Pafnuzju mar biex jeħles lil Tajde miċ-ċella u l-penitenza tagħha.

Huwa spjegalha li issa kienet għamlet penitenza biżżejjed u li l-Mulej kien ħafrilha.

Hi qaltlu: "Jien dejjem kelli t-tifkira ta' dnubieti quddiem għajnejja."

Imma b'sorpriża għal Pafnuzju, Tajde ma riditx titlaq minn hemm ġew.

Hi riedet toqgħod fiċ-ċella tagħha u tkompli titlob u tagħmel penitenza, iżda mbagħad b'ubbidjenza qaddisa, Tajde ħalliet iċ-ċella tagħha u talbet li tibqa' fil-kunvent mas-sorijiet l-oħra u tgħix ħajja ta' penitenza u talb, u tħalliet tagħmel dan.

Imma r-rieda misterjuża ta' Alla kienet li wara biss ħmistax-il ġurnata hija tmut f'età żgħira ħafna.

Pafnuzju irċieva l-aħbar tal-mewt tagħha u kien kunfidenti dwar il-ħniena t'Alla fuq ħajjitha.

Tajde, wara tliet snin ta' penitenza l-iktar severa kienet tabilħaqq ħielsa mid-dnubiet tagħha kif ukoll mill-battalji ta' din il-ħajja.

X'misteru ta' Ħniena kbira tinsab fil-Qalb ħelwa u umli tal-Mulej u Salvatur tagħna!

Dan huwa l-kliem li qal lil Santa Fawstina f'Paragrafu

tad-Djarju tagħha dwar il-Ħniena tiegħu lejn il-midneb li jindem:

"Iktar ma jkun kbir il-midneb, iktar ikollu dritt għall-ħniena Tiegħi."

U f'Paragrafu

, Ġesù jkompli:

"L-ikbar midinbin għandhom ipoġġu l-fiduċja tagħhom fil-ħniena Tiegħi.

Għandhom id-dritt qabel oħrajn li jafdaw fl-abbiss tal-ħniena Tiegħi.

Binti, ikteb dwar il-ħniena Tiegħi lejn l-erwieħ itturmentati.

Erwieħ li jirrikorru lejn il-ħniena Tiegħi Jiena nieħu gost bihom.

Lil dawn l-erwieħ Jiena nagħtihom iktar grazzji milli huma jifilħu jitolbu.

Ma nistax nikkastiga wkoll lill-ikbar midneb jekk hu jirrikorri lejn il-ħniena Tiegħi, imma għall-kuntrarju Jiena niġġustifikah fil-ħniena Tiegħi li hi bla tarf u li ħadd ma jista' jifhimha.

Ikteb: qabel ma Jiena niġi bħal Imħallef ġust, l-ewwel niftaħ beraħ il-bieb tal-ħniena Tiegħi.

Min ma jridx jgħaddi mill-bieb tal-ħniena Tiegħi jkollu jgħaddi mill-bieb tal-ġustizzja Tiegħi."

Kien għalhekk li tana s-Sagrament tal-Qrar (tar-Rikonċiljazzjoni) biex jgħaddilna dawn il-grazzji li diġà kisbilna bil-mewt tiegħu għalina fuq is-salib permezz tas-saċerdot ministru tiegħu.

M'hemm l-ebda mezz ieħor biex wieħed jirċievi l-maħfra għal dnubietu.

Hekk jgħidilha lil Santa Fawstina f'Paragrafu

"Ikteb, tkellem dwar il-ħniena Tiegħi.

Għid lill-erwieħ fejn għandhom ifittxu l-faraġ; jiġifieri, fit-Tribunal tal-Ħniena (is-Sagrament tal-Qrar).

Hemmhekk iseħħu l-ikbar mirakli u jirrepetu ruħhom bla waqfien.

Biex wieħed japprofitta minn dan il-miraklu, m'hemmx għalfejn imur xi pellegrinaġġ kbir jew iwettaq xi ċerimonja li tidher minn barra; biżżejjed li wieħed jiġi bil-fidi f'riġlejn ir-rappreżentant Tiegħi u jurih il-miżerja tiegħu, u l-miraklu tal-Ħniena Divina jkun jista' jidher bis-sħiħ.

Li kieku r-ruħ tkun bħal kadavru qed jitmermer u għalkemm, skont kif jarawha l-bnedmin, ma jkun hemm l-ebda (tama li) terġa' tiġi f'tagħha u kollox ikun diġ

à

mitluf, mhux hekk ma' Alla.

Il-miraklu tal-Ħniena Divina jerġa' jġedded lil dik ir-ruħ bis-sħiħ.

O, kemm huma msejknin dawk li ma japprofittawx mill-miraklu tal-Ħniena ta' Alla!

Għalxejn għad issejjaħli, għax ikun tard wisq."

Għal min jixtieq jaqra d-

Djarju ta' Santa Fawstina

, jista' jsibu kollu bil-Malti u anki jniżżlu bħala dokument sħiħ minn hawn:

U int bogħod xejn mill-Qrar?

Qatt ħsibt li jekk tkompli tipposponi għal għada biex tersaq lejn il-Qrar u tirċievi l-ħniena t'Alla, għada jista' jkun tard wisq?

Qed tagħmel xi forma ta' penitenza bi tpattija għal dnubietek u biex tibker aktar fil-qdusija li bħala Nisrani/Nisranija int imsejjaħ/imsejħa għaliha?

Talba

Mulej Alla, int kont ġeneruż fi ħnientek lejn Santa Tajde u meta rajt l-indiema sinċiera tagħha, minn prostituta wassalt lil din il-penitenta għall-qdusija li ridt tara fiha.

Kun ħanin magħna lkoll u agħtina li nkunu niedma b'mod sinċier għal dnubietna hekk li naslu li nogħġbuk ħalli meta jasal il-waqt, inkunu nistgħu nfaħħruk għall-ħniena tiegħek għal dejjem.

Bi Kristu Sidna Ammen.

English Version:

A More Detailed Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei.

__ATA.cmd.push(function() { __ATA.initDynamicSlot({ id: 'atatags-26942-5ed64ee9d6f26', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


7 ta' Ottubru: Il-Verġni Mqaddsa Marija tar-Rużarju

Verżjoni Vidjo:

Il-Verġni Mqaddsa Marija tar-Rużarju

"Waqt li ngħidu l-kliem tal-Ave Marija jiġu quddiem l-għajnejn tar-ruħ tagħna l-episodji ewlenin tal-ħajja ta' Kristu.

Dawn l-episodji flimkien jagħmlu l-misteri tal-ferħ, tat-tbatija u tal-glorja, u nistgħu ngħidu li jpoġġuna f'komunjoni ħajja ma' Kristu permezz tal-qalb ta' Ommu."

San Papa Ġwanni Pawlu II, silta mill-Ittra Appostolika

Rosarium Virginis Mariae

IL-VERĠNI MQADDSA MARIJA TAR-RUŻARJU

Tagħrif:

Fis-7 ta' Ottubru 1571, il-flotta navali tal-Insara taħt il-kmand ta' Don Juan tal-Awstrija għamlet rebħa kbira kontra t-Torok, f'Lepanto.

L-Insara, ibda minn Don Juan stess, attribwew din ir-rebħa kbira lill-għajnuna li l-Madonna tathom wara li daru lejha bit-talb tar-rużarju.

Bħala ringrazzjament lill-Madonna, il-Papa ta' dak iż-żmien li tant ħadem għal dik ir-rebħa, San Piju V, dak li kien hekk ġeneruż ma' Malta wara l-Assedju l-Kbir, waqqaf festa annwali bl-isem ta' "Il-Madonna tal-Vitorja."

Sentejn wara, il-Papa Girgor XIII li laħaq wara Piju V, bidel l-isem tal-festa f'"Madonna tar-Rużarju", u ffissaha għall-ewwel Ħadd ta' Ottubru.

Il-Papa Klement XII daħħalha fil-Kalendarju tal-Knisja Universali.

Il-Papa San Piju X iffissa d-data tal-festa fis-7 ta' Ottubru, il-jum li fih seħħet ir-rebħa ta' Lepanto.

Meta saret il-battalja ta' Lepanto, id-Dumnikani f'Malta ġa kellhom fratellanza tar-Rużarju fil-knisja tagħhom fil-Birgu.

Id-Dumnikani ħabirku ħafna għat-tixrid tar-Rużarju f'pajjiżna u waqqfu fratellanzi li minn tal-ewwel daħħlu l-istatwi fil-purċissjonijiet tagħna.

Din il-festa ġiet estiża għall-Knisja Universali fl-1716 meta l-Prinċep Ewġenju rebaħ rebħa oħra importanti fuq l-istess għadu fl-Ungerija.

Ir-Rużarju hu talba li skont it-tradizzjoni, il-Madonna rrivelat lil San Duminku, fil-bidu tas-seklu tlettax, u hi waħda mill-isbaħ devozzjonijiet lejn il-Madonna.

Ir-reċita tar-Rużarju tgħinna nimmeditaw il-misteri fil-ħajja ta' Sidna Ġesù Kristu f'għaqda ma' Marija li kienet hekk qrib tiegħu f'ħajtu, fil-passjoni u fil-qawmien tiegħu mill-imwiet.

Ir-Rużarju Mqaddes ħa spinta kbira bid-dehriet tal-Madonna f'Lourdes u f'Fatima u bl-appelli ta' ħafna qaddisin u Papiet.

Ir-Rużarju hu wieħed mill-aktar devozzjonijiet lejn ommna Marija approvata mill-Knisja.

Anzi hu d-devozzjoni prinċipali Marjana fil-Knisja tal-Punent matul l-aħħar 500 sena.

Il-Papa Ljun XIII żied it-titolu "Sultana tar-Rużarju Mqaddes" fil-Litanija tal-Madonna.

Il-Papiet għanew din id-devozzjoni tar-Rużarju b'bosta indulġenzi, u ħabirku biex jingħad regolarment mill-insara, possibilment kuljum, għax iġib grazzji kbar fuq min jirreċitah bid-devozzjoni.

Kien il-Papa San Ġwanni Pawlu II li kompla żejjen ir-rużarju meta mal-misteri tal-ferħ, tbatija u l-glorja żied il-misteri tad-dawl.

Ħsieb

Il-Rużarju huwa talba tradizzjonali Nisranija li fiha nikkontemplaw il-wiċċ ta' Kristu.

Il-Beatu Papa Pawlu VI ddeskriviha hekk:

"Ir-Rużarju huwa talba evanġelika li tiċċentra fuq il-misteru tal-inkarnazzjoni u tal-fidwa, u għalhekk żgur li hu talba li twassalna lejn Kristu.

Fil-fatt, anki meta ntennu l-Ave Marija, aħna nkunu qed nagħmlu att kontinwu ta' tifħir lil Kristu, li huwa l-għan aħħari kemm tat-Tħabbira tal-Anġlu, kif ukoll tat-tislima li għamlet omm il-Battista: 'Imbierek il-frott tal-ġuf tiegħek' (Luqa 1:42).

U hemm xi ħaġa aktar minn hekk: fir-ripetizzjoni tal-Ave Marija hemm mistura dik ix-xi ħaġa li fuqha tintiseġ il-kontemplazzjoni tal-misteri: Ġesù li jissemma f'kull Ave Marija huwa l-istess Ġesù li l-misteri jpoġġu quddiemna, xi drabi bħala iben Alla u drabi oħra bħala iben il-Verġni Marija."

L-iskop tar-Rużarju huwa li jgħinna nimmeditaw fuq il-misteri kbar tas-salvazzjoni tagħna.

Piju XII qal li huwa kompendju tal-Vanġelu.

L-enfasi ewlenija hija fuq Ġesù: it-twelid, il-ħajja, il-mewt u l-qawmien tiegħu.

Il-Missierna tfakkarna li l-Missier ta' Ġesù huwa l-inizjatur tas-salvazzjoni.

Is-Sliema tfakkarna nissieħbu ma' Marija biex nikkunsidraw dawn il-misteri.

Huma jagħmluna konxji li Marija kienet u hija magħquda mill-qrib ma' Binha fil-misteri kollha tal-eżistenza tiegħu fid-dinja u fis-Sema.

Il-Glorja tfakkarna li l-iskop tal-ħajja kollha tagħna hija l-glorja tat-Trinità.

Ir-Rużarju jappella għal kulħadd.

Huwa sempliċi.

Ir-ripetizzjoni kostanti tal-kliem tgħin biex tinħoloq atmosfera li fiha tikkontempla l-misteri ta' Alla.

Aħna nemmnu li Ġesù u Marija huma magħna fil-ferħ u fid-dwejjaq tal-ħajja.

Jgħinna nikbru fit-tama li Alla se jwassalna biex naqsmu l-glorja ma' Ġesù u Marija għal dejjem.

Min jaf kemm ġid sar permezz tar-Rużarju!

Kemm nies għamlu mewta tajba, kemm nies biddlu ħajjithom, kemm grazzi nqalgħu!

Ejjew ma ninsewx li hu l-aktar talba li tagħti unur lill-Madonna u dik li hi tkun qed tistenniena nitolbu bil-ħerqa.

Tassew li kulħadd jafu dan, imma kulħadd jitolbu?

Bħala għajnuna biex wieħed jitlob ir-Rużarju, tistgħu tidħlu fil-Youtube Channel bl-isem ta' Rużarji u Devozzjonijiet bil-Malti.

Fih issibu ġabra ta' vidjows kollha fuq ir-Rużarju.

Ara din il-link:

Għal min jixtieq, jista' jaqra' wkoll l-Ittra Appostolika tal-Papa San Ġwanni Pawlu II dwar ir-Rużarju Mqaddes (16 t'Ottubru, 2002) bl-isem

Rosarium Virginis Mariae

issa wkoll bil-Malti minn hawn:

Ara wkoll il-15-il wegħda li l-Verġni Marija għamlet lil min jitlob it-talba tar-Rużarju minn hawn:

Talba

Omm il-bnedmin kollha nixtieq li nressaq quddiem il-Qalb tiegħek bla tebgħa, il-ferħ u t-tamiet tiegħi flimkien mal-problemi u l-weġgħat tiegħi u ta' dawk kollha li jirrikorru lejk fil-bżonnijiet kollha tagħhom.

Ja Omm l-aktar ġentili u ħanina, inti taf lil kull waħda minna b'isimha u żgur li tagħrafna mill-fattizzi tagħna u mill-istorja personali tagħna.

Iżda fuq kollox, inti tħobbna bi mħabba ta' Omm li taf il-bidu tagħha fil-Qalb tal-Ħniena Divina.

Għalhekk nagħmel kuraġġ, u lejk nersaq, f'idejk nintelaq, lilek nafda, waqt li nikkonsagralek dak kollu li jien u li għandi, ja Omm Qaddisa u ħanina tiegħi.

Ammen.

(Talba li għamel il-Papa Benedittu XVI quddiem il-Madonna ta' Fatima f'Mejju, 2010)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar il-festa tal-lum hija meħuda mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee9d5fb2', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


5 ta' Ottubru: Santa Marija Fawstina Kowalska

Verżjoni Vidjo:

Santa Marija Fawstina Kowalska

"Jiena qiegħed nibgħatek bil-ħniena Tiegħi għand in-nies tad-dinja kollha.

Jiena ma rridx nikkastiga lill-umanità li qiegħda tbati, imma nixtieq infejjaqha u nrossha mal-Qalb Tiegħi mimlija Ħniena.

(Djarju, 1588)

Inti s-segretarja tal-ħniena Tiegħi.

Jiena għażiltek għal din il-missjoni f'din il-ħajja u fil-ħajja l-oħra.

(Djarju, 1605)

(Djarju, 1567)

Ġesù lil Santa Marija Fawstina Kowalska

SANTA MARIJA FAWSTINA KOWALSKA

Verġni u Appostlu tal-Ħniena Divina

1905 – 1938

Tagħrif:

Santa Marija Fawstina Kowalska, magħrufa llum fid-dinja kollha bħala 'l-Appostlu tal-Ħniena Divina,' hija meqjusa mit-teoloġi bħala waħda mill-mistiċi kbar tal-Knisja.

Hija kienet it-tielet wild minn għaxra mweldin ġo familja kampanjola, fqira u reliġjuża fi Glogowiec, raħal fil-qalba tal-Polonja.

Fawstina ġiet mgħammda fil-Knisja parrokkjali qrib Swinice, Warckie, u ngħatat l-isem ta' Helena.

Sa minn tfulitha fiha spikkaw it-tjubija, l-imħabba għat-talb, il-bżulija u l-ubbidjenza; kif ukoll is-sensittività kbira li hi kellha għall-miżerja umana.

Bilkemm laħqet għamlet tliet snin ta' skola, għax fl-età ta' erbatax-il sena telqet mid-dar sabiex tgħin lill-ġenituri tagħha u taqla' l-għejxien tagħha bħala qaddejja fil-bliet ta' Aleksandrow u Lodz li jinsabu fil-qrib.

Meta kellha biss seba' snin (sentejn qabel l-ewwel Tqarbina tagħha) Helena kienet diġà qiegħda tħoss ġewwa ruħha s-sejħa għall-ħajja reliġjuża.

Meta iktar tard qalet lill-ġenituri tagħha b'din ix-xewqa, bil-qawwa kollha huma ma ridux iħalluha tingħalaq f'kunvent.

Minħabba din is-sitwazzjoni, Helena għamlet li setgħet biex twarrab din is-sejħa divina.

Imma wara dehra ta' Kristu jbati, Hu ċanfarha b'dal-kliem:

Kemm ser indum nissaportik u kemm ser iddum tgħidli le?

(Djarju, 9) u bdiet tfittex kunvent fejn setgħet tidħol.

Ħabbtet ħafna bibien ta' kunventi, imma ħadd ma laqgħaha.

Fl-aħħar nhar l-1 ta' Awwissu 1925, Helena daħlet fil-kunvent tal-Kongregazzjoni tas-Sorijiet tal-Madonna tal-Ħniena fi Triq Zytnia ġo Varsavja.

Fid-Djarju tagħha, hija kitbet: "

Deherli li kont dħalt fil-ħajja tal-Ġenna.

Kien hemm talba waħda ħierġa bil-qawwa kollha minn qalbi, talba ta' radd il-ħajr."

(Djarju, 17)

Madanakollu, wara ftit ġimgħat kellha tentazzjoni kbira li tmur f'kongregazzjoni oħra fejn ikollhom iktar ħin għat-talb.

Kien f'dan il-waqt li l-Mulej Ġesù wrieha wiċċu midrub mimli tbatija u qalilha: '

Ser tkun int li tikkaġunali dan l-uġigħ jekk inti tħalli dan il-kunvent.

Jiena għal hawn sejjaħtlek u għal imkien iżjed; u Jiena ħejjejt ħafna grazzji għalik.

'(Djarju, 19)

Meta daħlet fil-Kongregazzjoni, Helena irċeviet l-isem ta' Swor Fawstina.

Hija għamlet in-novizzjat tagħha fi Krakovja, u hemmhekk fil-preżenza tal-Isqof Stanislaus Rospond, ħadet l-ewwel voti reliġjużi tagħha.

Ħames snin wara għamlet il-professjoni tal-voti perpetwi tal-kastità, faqar u ubbidjenza.

Għalkemm ingħatat xogħol f'xi wħud mid-djar tal-Kongregazzjoni tagħha, għaddiet żmien itwal fid-djar ta' Krakovja, Plock u Vilnius, fejn wettqet id-dmirijiet ta' koka, ġardinara u purtinara.

Minn barra ma kien hemm xejn x'juri l-ħajja mistika tagħha tal-għaġeb u mimlija għana.

Hija kienet twettaq id-dmirijiet tagħha b'ħeġġa kbira, kienet tosserva bil-fedeltà r-regoli kollha tal-ħajja reliġjuża, kienet iżżomm il-ġabra u s-skiet, fil-waqt li l-ħin kollu kienet iġġib ruħha b'mod naturali, dejjem burdata tajba, ta' qalbha tajba u mimlija mħabba li ma tfittixx li hu tagħha mal-proxxmu.

Ħajjitha kollha kienet mibnija fuq sforz kontinwu għal għaqda dejjem iktar sħiħa ma' Alla waqt li tikkopera ma' Ġesù b'għadd ta' sagrifiċċji fil-ħidma tas-salvazzjoni tal-erwieħ.

Hija stqarret fid-Djarju tagħha,

'Ġesù tiegħi, Inti taf li, sa minn ċkuniti, jiena ridt insir qaddisa kbira, jiġifieri, jiena ridt inħobbok bi mħabba hekk kbira li ma jkun hemm ħadd iżjed li jkun ħabbek daqshekk s'issa.'

(Djarju, 1372)

Huwa d-Djarju tagħha li jikxfilna l-profondità tal-ħajja spiritwali tagħha.

Jekk naqraw dawn il-pitazzi b'attenzjoni, ikollna stampa tal-ogħla grad tal-għaqda tar-ruħ tagħha ma' Alla: kemm Alla fittex li jżomm kumpanija lir-ruħ tagħha, kif ukoll l-isforzi u t-taqbid tagħha fit-triq lejn il-perfezzjoni Nisranija.

Il-Mulej taha grazzji kbar: id-don tal-kontemplazzjoni, b'għerf profond tal-misteru tal-ħniena ta' Alla; dehriet; rivelazzjonijiet; il-pjagi moħbijin; id-don tal-profezija u li taqra l-erwieħ, kif ukoll id-don mhux komuni taż-żwieġ mistiku.

Għalkemm kellha din l-abbundanza ta' doni, kitbet hekk:

'La grazzji, la rivelazzjonijiet, la estasi, lanqas id-doni mogħtija lir-ruħ ma jagħmluha perfetta, imma aktar il-għaqda intima tar-ruħ ma' Alla ...

Il-qdusija u l-perfezzjoni tiegħi huma bbażati fuq l-għaqda intima tar-rieda tiegħi mar-rieda ta' Alla.'

(Djarju, 1107)

L-istil awster ta' ħajjitha flimkien mas-sawm li kien jgħejjiha, li hi kienet ħadet fuqha nnifisha wkoll qabel ma ngħaqdet mal-Kongregazzjoni, tant neħħewlha s-saħħa minn ġisimha li meta kienet għadha postulanta kien meħtieġ li jibagħtuha Skolimow qrib Varsavja sabiex tkun tista' terġa' tieħu saħħitha.

Qrib it-tmiem tal-ewwel sena tan-novizzjat tagħha, kellha esperjenzi mistiċi li ġabulha uġigħ mhux tas-soltu ta' dak li jsejħulu l-lejl mudlam (tar-ruħ), u iktar tard kellha tbatijiet spiritwali u morali li kellhom x'jaqsmu mat-twettiq tal-missjoni li hija kienet qiegħda tirċievi mingħand il-Mulej Ġesù.

Swor Fawstina offriet ħajjitha bħala sagrifiċċju għall-midinbin u minħabba dan kellha tbati wkoll diversi tbatijiet, sabiex permezz tagħhom setgħet tgħin lil ruħhom.

Fl-aħħar snin ta' ħajjitha t-tbatijiet interni ta' dak li jsejħulu l-lejl passiv tar-ruħ u mard tal-ġisem żdiedu fl-intensità.

It-tuberkolożi li xterditilha attakkatilha l-pulmuni u l-kanal tal-ikel.

Minħabba f'hekk darbtejn kellha toqgħod għall-kura ta' diversi xhur fl-isptar ta' Triq Pradnik fi Krakovja.

Bla saħħa f'ġisimha imma matura għal kollox spiritwalment, hija mietet b'fama ta' qaddisa, f'għaqda mistika ma' Alla, nhar il-5 ta' Ottubru, 1938.

Bil-kemm kellha 33 sena, li tlettax-il sena minnhom għexithom bħala reliġjuża.

Il-fdalijiet tagħha tpoġġew fil-qabar komuni fiċ-ċimiterju tal-kunvent fi Krakovja – Lagiewniki.

Fl-1966, waqt il-proċess ta' ġbir ta' informazzjoni għall-beatifikazzjoni ta' Swor Fawstina, il-fdalijiet tagħha ġew trasferiti għall-kappella tal-kunvent.

Ħsieb

Mid-Djarju ta' Santa Fawstina Paragrafu numru 635:

"25 ta' Marzu.

Filgħodu waqt il-meditazzjoni l-preżenza ta' Alla daret miegħi b'mod speċjali, għax rajt il-kobor, li ma tistax tkejlu, ta' Alla, u fl-istess ħin, kif Hu jindenja jitbaxxa lejn il-ħlejjaq Tiegħu.

Imbagħad rajt lil Omm Alla, li qaltli:

O, kemm togħġob lil Alla dik ir-ruħ li timxi bil-fedelt

à

fuq l-ispirazzjonijiet tal-grazzja Tiegħu!

Jiena tajt il-Feddej lid-dinja; inti għandek tkellem lid-dinja dwar il-ħniena kbira Tiegħu u tħejjijha għat-Tieni Miġja ta' Dak li għad irid jiġi, mhux bħala Salvatur ħanin, imma bħala Mħallef ġust.

O, kemm tkun terribbli dik il-ġurnata!

Il-jum tal-ġustizzja, il-jum tal-korla divina huwa fiss.

L-anġli jirtogħdu quddiemu.

Kellem lill-erwieħ dwar din il-ħniena kbira sakemm għad hemm żmien li (tingħata) il-ħniena.

Jekk inti ma titkellimx issa, inti jkollok twieġeb għal għadd kbir ta' erwieħ f'dak il-jum terribbli.

Tibża' minn xejn.

Ibqa' fidila sal-aħħar.

Jiena nissimpatizza miegħek.

Lil din ir-reliġjuża sempliċi, bla skola imma kuraġġuża, li afdat lill-Mulej Ġesù għal kollox bla ebda limitu, Huwa taha l-missjoni kbira li xxandar il-messaġġ Tiegħu ta' ħniena indirizzat lid-dinja kollha: '

Illum, Huwa qalilha, Jiena qiegħed nibgħatek bil-ħniena Tiegħi għand in-nies tad-dinja kollha.

Jiena ma rridx nikkastiga lill-umanit

à

(Djarju, 1588)

Inti s-segretarja tal-ħniena Tiegħi.

Jiena għażiltek għal din il-missjoni f'din il-ħajja u fil-ħajja l-oħra.

(Djarju, 1605)

... sabiex inti tgħarraf lill-erwieħ bil-ħniena kbira Tiegħi għalihom, u sabiex inti tħeġġiġhom biex ikollhom fiduċja fil-ħniena Tiegħi bla tarf.'

(Djarju, 1567)

Fi ftit kliem, il-missjoni tagħha tikkonsisti filli tfakkarna fil-veritajiet tal-fidi tagħna, li kienu sa minn dejjem imma li qisna nsejniehom, dwar l-imħabba ta' Alla mimlija ħniena għall-bnedmin, u filli twasslilna suriet ġodda ta' devozzjoni lejn il-Ħniena Divina, li meta aħna nipprattikawha tmexxina sabiex aħna niġġeddu fil-ħajja spiritwali fl-ispirtu Nisrani ta' fiduċja u ħniena.

Id-Djarju li Ġesù kkmanda lil Swor Fawstina biex iżżommu fl-aħħar erba' snin ta' ħajjitha, huwa speċi ta' ġurnal fejn l-awtriċi kitbet ġrajjiet li kienu qegħdin iseħħu, jew li kienu diġà seħħew, u li kellhom x'jaqsmu l-aktar mal-'laqgħat' li r-ruħ tagħha kellha ma' Alla.

Analiżi dettaljata u magħmula bis-sengħa tal-pitazzi tagħha kienet meħtieġa sabiex seta' jittieħed minnhom dak kollu li ġie meqjus li hu essenzjali għall-missjoni tagħha.

Issa d-Djarju ta' Santa Fawstina Kowalska, flimkien ma' tagħrif ieħor dwar id-Devozzjoni li xtaq il-Mulej, jinsabu

online

wkoll hawnhekk:

u mis-sit stess jista' jitniżżel bħala dokument sħiħ PDF jew WORD flimkien ma' dokumenti oħra relevanti ma' din id-Devozzjoni.

L-istess bħalma hemm bil-Malti, hemm ukoll is-sit bil-lingwa Ingliża hawnhekk:

Jeżisti wkoll grupp li jxerred id-Devozzjoni lejn il-Ħniena Divina fuq

Facebook

. bl-isem ta' 'Devozzjoni lejn il-Ħniena Divina (Malta).

Għal siltiet mid-Djarju ta' kuljum, Vidjow bit-talba tat-3 p,m., Stampi, Posters, Riflessjonijiet, Attivitajiet u aktar, dwar id-Devozzjoni lejn il-Ħniena Divina, min irid jista' jingħaqad ma' dan il-Grupp billi jagħfas din il-link

Għandna bżonn inxandru l-Messaġġ tal-Ħniena Divina mad-dinja kollha.

Ejjew ilkoll ngħinu billi ngħaddu din l-informazzjoni lill-ħbieb tagħna fuq

Facebook

f'kull fejn hu possibli.

Din kienet ix-xewqa ta' Ġesù espressa lil Sr. Fawstina.

Hu wiegħed li jagħti grazzji speċjali f'din il-ħajja u fil-ħajja eterna, lil kull min ikun appostlu ta' din il-Ħniena billi jxandarHa kull fejn jista'.

Ħa tkun il-ħarsa ħanina t'Alla fuqkom u fuq l-għeżież tagħkom issa u għal dejjem.

Talba

Santa Fawstina, Inti għedtilna li l-missjoni tiegħek kellha tibqa' sejra anke wara mewtek u li inti ma kontx se tinsiena.

I

l-Mulej Ġesù tak ukoll privileġġ kbir meta qallek li inti strument f'idejH u li għalhekk tkun tista' "tqassam il-grazzji kif trid, lil min trid u meta trid."

B'fiduċja sħiħa f'dan il-kliem, jiena nitlob l-interċessjoni tiegħek biex naqla' l-grazzji li għandi bżonn.

Għinni fuq kollox biex jiena nafda f'Ġesù bħalma kont tagħmel int u b'dan il-mod nigglorifika l-Ħniena Tiegħu f'kull mument ta' ħajti.

Ammen.

English Version:

Alternative Reading:

Wikipedia:

Film of Saint Faustina Kowalska:

Film of Saint Faustina Kowalska on Gloria TV:

Nota: It-Tagħrif u parti mill-ħsieb dwar din il-qaddisa tal-lum huwa meħuda mis-sit bil-Malti '

Djarju ta' Santa Fawstina

__ATA.cmd.push(function() { __ATA.initDynamicSlot({ id: 'atatags-26942-5ed64ee9d7657', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


1 ta' Ottubru: Santa Tereża tal-Bambin Ġesù

Verżjoni Vidjo:

Santa Tereża tal-Bambin Ġesù

"Il-qdusija ma tikkonsistix f'din jew dik il-prattika, iżda f'dispożizzjoni tal-qalb li tagħmilna umli u ċkejknin f'dirgħajn Alla."

Santa Tereża tal-Bambin Ġesù

SANTA TEREŻA TAL-BAMBIN ĠESÙ

Verġni u Duttur tal-Knisja

1873 – 1897

Tagħrif:

Marie-Francoise-Therese Martin twieldet fit-2 ta' Jannar, 1873, f'Alencon, Franza.

Kienet l-iżgħar fost disa' aħwa, erbgħa minnhom mietu żgħar, il-ħamsa l-oħra li kienu bniet, waħda wara l-oħra, daħlu sorijiet, tlieta minnhom, fosthom Tereża, mal-Karmelitani.

Missierha kellu daqxejn ta' negozju tal-ġojjelli u ommha kienet taħdem il-bizzilla.

Meta kellha erba' snin u nofs tilfet 'l ommha u t-telfa tagħha ħassitha ħafna u baqgħet tħossha sew għal tmien snin, avolja waħda miz-zijiet tagħha u żewġ ħutha l-kbar kienu jieħdu ħsiebha ħafna.

Wara l-mewt ta' ommha, missierha ħa l-familja f'Lisieux.

Ta' tlettax-il sena, Tereża bdiet tħoss ħerqa kbira li tmur għall-missjoni.

Hija żiedet fil-ħin tat-talb u bdiet titħajjar tidħol mas-sorijiet Karmelitani f'Lisieux, fejn ħutha l-kbar Marija u Pawlina kienu ġa daħlu.

B'permess speċjali, Tereża daħlet mal-Karmelitani fid-9 ta' April 1888, u pprofessat fit-8 ta' Settembru 1890, ta' 17-il sena.

Fit-tmien snin li ġew wara, jiġifieri sakemm mietet, hija għexet ħajja ta' talb, u tagħmel id-doveri tagħha bl-ikbar fedeltà u mħabba.

Qatt ma gemgmet, qatt ma lmintat, qatt ma kkritikat, qatt ma wżat kliem iebes.

Kienet taf iżżomm is-skiet, kienet kapaċi ssofri, kienet taf iżżomm kalma, iżda din l-attitudni tagħha kienet tfawrilha qalbha bil-paċi u bil-ferħ.

Hija saret il-Majjistra tan-Novizzi fl-aħħar erba' snin ta' ħajjitha.

Mietet fit-30 ta' Settembru 1897, bil-marda tat-tuberkulożi, meta kellha 24 sena u 9 xhur.

L-awtobijografija tagħha, "L-Istorja ta' Ruħ" li hi kitbet b'ubbidjenza tal-konfessur, irrevelat lid-dinja s-sbuħija meraviljuża tal-ħajja interjuri li fil-kas tagħha lanqas is-sorijiet sħabha ma kienu ndunaw biha.

Dan il-ktieb hu magħruf mad-dinja kollha u mfittex minn kull kategorija ta' nies.

Tajjeb li kull nisrani jaqrah għax żgur li jsibu ta' ispirazzjoni kbira u ta' għajnuna fil-vjaġġ spiritwali tiegħu kif sabuh miljuni ta' nies.

Tereżina ġiet ikkanonizzata mill-Papa Piju XI, fis-17 ta' Mejju 1925.

Flimkien ma' San Franġisk Saverju, hija l-Patruna tal-Missjonijiet.

Hija wkoll Duttur tal-Knisja.

Ħsieb

Kliem Santa Tereża mill-Awtobiografija tagħha bl-isem

The Story of a soul

(li hemm

link

għalih aktar 'l isfel ta' din il-paġna):

"Ftaħt l-ittri ta' San Pawl u bqajt naqra u ma qtajtx qalbi, u sibt faraġ f'dan il-kliem: 'Intom tħeġġu għal doni akbar.

Jiena nurikom triq li tgħaddihom ilkoll.'

L-Appostlu jfisser kif id-doni akbar m'huma xejn mingħajr l-imħabba, u kif

l-imħabba hija l-aħjar triq li twassal żgur għand Alla.

U fl-aħħar sibt il-mistrieħ.

Fhimt li l-Knisja għandha qalb, u li din il-qalb hija mixgħula bl-imħabba.

Fhimt li l-imħabba biss tħaddem il-membri tal-Knisja, u li jekk xi darba kellha tintefa', l-Appostli ma kinux ixandru aktar l-Evanġelju, il-martri ma kinux aktar ixerrdu demmhom.

Rajt u għaraft li l-imħabba tiġbor fiha s-sejħat kollha, li l-imħabba hija kollox u li tħaddan iż-żminijiet kollha u l-imkejjen kollha, f'kelma waħda, li l-imħabba ma tintemm qatt.

Imbagħad fit-telfa tal-ferħ kbir tiegħi għajjatt:

'O Ġesù, Imħabba tiegħi, sibt fl-aħħar is-sejħa tiegħi: is-sejħa tiegħi hija l-imħabba.

Iva, sibt posti fi ħdan il-Knisja, u dan il-post tajthuli int, o Alla tiegħi.

Fil-qalb tal-Knisja, Omm tiegħi, jien għad inkun l-imħabba, u hekk għad inkun kollox, u f'dan għad isseħħ il-ħolma tiegħi.'

Il-ħajja ta' Santa Tereża ma turi xejn straordinarju: la mirakli u lanqas penitenzi kbar.

Dak li għaddiet minnu hi, ngħaddu minnu aħna wkoll fil-ħajja ta' kuljum.

Hemm karatteristika waħda fejn l-għemil tagħna u l-għemil ta' Suor Tereża mhux dejjem se jaqbel.

Hi kienet kapaċi twettaq anke l-għemil l-aktar ordinarju b'manjiera straordinarja.

Tgħiduli kif?

Kien jirnexxielha tagħmel dan minħabba li kienet tpoġġi ħafna mħabba f'kull ħaġa, tagħmilha bil-ferħ u mhux bit-tqanżiħ u b'rabta sħiħa mar-rieda t'Alla.

Mentri aħna, ġieli anke l-għemil ordinarju naraw tqil u naqbdu ngergru filwaqt li nagħmlu kollox b'nofs qalb.

Kull Nisrani, jinsab fejn jinsab u hu x'inhu l-istat tal-ħajja tiegħu, jista' b'mod liberu jagħżel li jkun l-imħabba fil-qalba tal-Knisja, billi bħal Tereża, jagħmel kull ħaġa li għandu jagħmel bil-qalb kollha, jiġifieri bi mħabba kbira lejn Alla.

Dan nistgħu nagħmluh permezz ta' stil ta' ħajja ta' virtù, li tinkludi l-użu frekwenti tas-Sagramenti, ħajja ta' talb personali u komunitarju, devozzjoni lejn il-Madonna u l-Ewkaristija, servizz lejn l-oħrajn b'mod speċjali dawk li huma l-aktar fil-bżonn u li nxandru l-Bxara t-Tajba tal-Vanġelu bil-kliem u b'ħajja eżemplari kif ukoll b'mezzi oħra bħall-medja soċjali.

Din l-istil ta' ħajja tirrikjedi:

sapport,

kuraġġ,

talb,

qsim ta' esperjenzi, u

materjal validu ieħor.

Forsi għal min ma jafx, jeżisti grupp fuq Facebook li nħoloq propju għal dawn l-għanijiet.

Infatti l-grupp iġib l-isem: '

L-Imħabba fil-Qalba tal-Knisja Kattolika

' – il-frażi meħuda mill-kitbiet ta' Santa Tereża stess, minn fejn ħa l-ispirazzjoni tiegħu dan il-grupp.

L-għan tiegħu hu li l-membri jkunu ta' inkuraġġiment għal xulxin biex flimkien jgħixu s-sejħa li jħobbu lil kulħadd b'imħabba konkreta u fil-prattika fuq il-passi ta' Sidna Ġesù.

Il-membri għandhom isibu dan kollu fil-grupp li fih ikun hemm posts ta' interess kuljum li jgħinu biex aħna ninbnew u narrikkixxu l-ħajja Nisranija tagħna, flimkien ma reklamar Kattoliku bil-Malti ta' attivitajiet li jkunu qed iseħħu madwar il-gżejjer tagħna, sabiex kulħadd ikun jista' jattendi kif wieħed jara l-aħjar għalih jew għaliha.

Wieħed jista' jmur għal dan il-grupp u jingħaqad miegħu billi jagħfas

JOIN

minn din il-link li ġejja:

Talba

O Alla, int ħejjejt is-saltna tiegħek għal min hu umli u żgħir fost il-bnedmin; agħmel li, b'qalbna qawwija, nimxu dejjem fit-triq iċ-ċkejkna li wrietna Santa Tereża tal-Bambin Ġesù, biex, bit-talb tagħha niġu narawk fil-glorja tiegħek bla tmiem.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia bil-Malti:

Wikipedia bl-Ingliż:

Her autobiography The Story of a soul online

Full Audiobook of St. Therese's autobiography

The Story of a Soul

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ee9dc8d1', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


2 ta' Ottubru: L-Anġli Kustodji Mqaddsa

Verżjoni Vidjo:

L-Anġli Kustodji Mqaddsa

"L-anġli tiegħu hu jibgħatlek, u jħarsuk fi triqatek kollha.

Fuq idejhom jerfgħuk, li ma taħbatx ma' xi ġebla riġlek."

Salm 91:11-12

L-ANĠLI KUSTODJI MQADDSA

Tagħrif:

Il-Knisja tgħallimna li l-anġli kienu l-ewwel ħolqien ta' Alla, kreaturi spiritwali, bi spirtu safi, bla ġisem, u ferm aktar superjuri mill-bnedmin fid-doni naturali.

Kemm l-Antik u kemm il-Ġdid Testment jagħtuna ħjiel li lil kull bniedem li jidħol f'din id-dinja, Alla jassenjalu anġlu kustodju biex jieħu ħsiebu.

"Hu jibgħatlek l-anġli tiegħu, u jħarsuk fi triqatek kollha" (Salm.

Ġesù sejjaħ ħdejh tifel ċkejken u wissiena biex ma nagħtux eżempju ħażin liż-żgħar, għax l-anġli tagħhom jitolbu ħaqq minn Alla kontra min jiskandalizzahom (Mattew 18:10).

Imissna kuljum preċett nirringrazzjaw lill-Anġlu Kustodju tagħna, u nitolbuh ikompli jgħinna.

M'għandniex nonqsu li nagħmlu hekk b'mod speċjali llum.

L-arti nisranija, pittura u skultura, tagħti lill-anġli:

sura ta' bniedem,

biex turina li huma jieħdu ħsieb il-magħżulin (Lhud 1: 4);

ġwienaħ,

biex bihom iħarsuna mill-perikli (Salm 90: 11);

inċensier,

skont il-kliem tal-Apokalissi (8: 3-4);

iż-żgħożija,

biex tfissrilna ż-żgħożija eterna tal-ġenna; u

libsa bajda,

simbolu tas-safa.

L-ewwel approvazzjoni tal-festa tal-anġli kustodji, għal Spanja biss, saret mill-Papa Pawlu V, mitlub minn Ferdinandu tal-Awstrija, għamel festa obbligatorja għall-imperu kollu u libera għal barra mill-imperu (1608).

Fl-aħħar, il-Papa Klement X estenda l-festa bħala obbligu għad-dinja kollha u iffissaha għall-ewwel jum liberu wara l-festa ta' San Mikiel, li jaħbat illum.

Ljun XIII għolla l-festa billi għamilha "doppju maġġuri."

It-talba magħrufa tal-"Angele Dei qui custos es mei," x'aktarx ġejja minn Reginald ta' Canterbury, li għex fis-seklu tnax.

Ħsieb

"L-eżistenza ta' ħlejjaq spiritwali, mingħajr ġisem li l-Iskrittura Mqaddsa s-soltu ssejjaħ anġli, hi Verità tal-fidi.

Ix-xhieda tal-Iskrittura hi ċara daqs kemm hi unanimi t-tradizzjoni."

Katekiżmu tal-Knisja Kattolika

Dan li ġej huwa qari mid-diskorsi ta' San Bernard, abbati:

L-anġli tiegħu hu jibgħatlek, u jħarsuk fi triqatek kollha."

(Salm 91:11-12) Kelma bħal din kemm għandha tnissillek rispett, tħeġġek bl-imħabba u timliek bil-fiduċja!

Bir-rispett, għax dawn l-anġli dejjem issibhom maġenbek;

bl-imħabba, għax iridulek il-ġid;

bil-fiduċja, għax iħarsuk tajjeb.

Huma qegħdin hawn, qegħdin hawn għalik, mhux biss miegħek iżda wkoll minħabba fik.

Qegħdin hawn għall-ħarsien tiegħek, qegħdin hawn għall-ġid tiegħek.

Tassew li kien Alla li ordnalhom biex jagħmlu dan, iżda huma obdewh bi mħabba kbira u ġew jieqfu magħna fi ħtiġietna, u għalhekk ma nistgħux ma nkunux nafuhulhom.

Inħobbuhom, mela, u nuruhom qalbna lil dawn l-għassiesa kbar tagħna.

Inroddulhom imħabba bi mħabba, u nagħtuhom il-ġieħ kollu li nistgħu u li jmissna nagħtuhom.

Iżda l-imħabba kollha tagħna u l-ġieħ għandna nrodduhom lil Alla, għax huwa Alla li, sew lilhom sew lilna, jagħtina l-ħila kollha biex nistgħu nħobbu, u biex jistħoqqilna ninħabbu.

Għalkemm għadna qisna tfal, għalkemm għad għandna quddiemna triq twila, u mhux biss twila imma wkoll imwiegħra ħafna, b'danakollu x'għandna x'nibżgħu taħt għassiesa bħal dawn?

La ħadd jista' jegħlibhom u lanqas iqarraq bihom, u wisq inqas jistgħu jqarrqu bina dawn li jħarsuna fi triqatna kollha.

Huma fidili, bil-għaqal, qawwija: xi rridu nibżgħu?

Mela ejjew nimxu warajhom u ningħaqdu magħhom, u żgur ngħammru

għad-dell ta' dak li jista' kollox."

Inti tirringrazzjah lil Alla u lil anġlu tiegħek ta' din l-għajnuna imprezzabli hekk li m'int ħa taffaċċja l-ebda ċirkostanza iebsa waħdek?

Tikkomunika miegħu b'mod speċjali bit-talba li probabbli tgħallimt fil-Katekiżmu meta kont żgħir/a?

Issejjaħlu f'mumenti fejn tħoss li qiegħed / qiegħda fil-periklu tal-ġisem u b'mod speċjali tar-ruħ?

Tgħallem lil uliedek (jekk għandek) biex jitolbuh spiss ħalli jkunu mħarsa minn kull periklu?

Talba

Anġlu t'Alla, li fit-tjubija tiegħu, Alla tani biex tħarisni, dawwalli moħħi, ħarisni, żommni u mexxini f'dan il-jum.

Ammen

(Talba popolari lill-Anġlu Kustodju)

O Alla, bi providenza tal-għaġeb, int jogħġbok tibagħtilna l-anġli qaddisa tiegħek biex iħarsuna fi triqatna kollha; fiċ-ċokon tagħna nitolbuk li żżommna dejjem taħt il-ħarsien tagħhom, ħalli nissieħbu magħhom fl-hena tas-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee9dc929', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


6 ta' Ottubru: San Bruno

Verżjoni Vidjo:

San Bruno

Dawk biss li esperjenzaw is-solitudni u s-silenzju jafu l-benefiċċju u l-ferħ divin li jġibu lil dawk li jħobbuhom.

San Bruno

SAN BRUNO

Fundatur tal-Kartużjani

ċ1030 – 1101

Tagħrif:

Twieled f'Kolonja, fil-Ġermanja.

Meta kien għadu żgħir mar jistudja fl-iskola tal-Katidral ta' Reims, waħda mill-aħjar fl-Ewropa.

Għamel passi kbar fl-istudji klassiċi u sagri.

Lura Kolonja tawh kanonikat u sar saċerdot.

Fl-1056, mar lura Reims bħala professur u s-sena ta' wara, meta l-magħruf Herimanus, rettur tal-iskola, irtira u sar reliġjuż, Ġervasju, isqof ta' Reims, ħatru rettur.

Għal kważi għoxrin sena (1057-1075) żamm għoli l-isem tal-iskola, li kienet saret hekk magħrufa taħt Gerbert u Heriman, predeċessuri tiegħu.

Imbagħad Bruno, flimkien ma' sitta oħra, ħalla warajh kulma kellu u nġabar fis-solitudni.

Għall-ewwel marru taħt it-treġija ta' San Robertu, abbati ta' Molesmes; iżda fl-aħħar qatgħuha li jmorru jitolbu l-parir ta' Sant'Ugo, isqof ta' Grenoble.

L-isqof ħadhom f'post deżert, imsejjaħ Chartreuse, fuq l-Alpi tad-Delfinat, xi erba' mili 'l bogħod minn Grenoble, f'nofs preċipizzji u muntanji.

San Bruno, ma' sitta minn sħabu, bnew monasteru (1084), fejn għexu fis-solitudni u l-faqar, jitolbu, jistudjaw, jaħdmu, jikkupjaw opri prezzjużi, u josservaw fejn jistgħu r-regola ta' San Benedittu.

Infatti San Bruno ma kellu l-ebda ħsieb jistitwixxi ordni ġdid.

Dan twettaq meta l-Providenza sejħitlu barra mid-Delfinat sitt snin wara.

Il-Papa Urbanu II, dixxiplu tiegħu, sejjaħlu Ruma (1098) biex jgħinu bil-pariri tiegħu fit-tmexxija tal-Knisja.

Il-qaddis talab li jerġa' lura biex jgħix fis-solitudni.

Sa fl-aħħar il-Papa semgħu, iżda bil-patt li ma jirritornax Chartreuse.

Il-Konti Ruġġieru tah il-wied ta' La Torre, fid-djoċesi ta' Skwillace, fejn mar jgħammar ma' xi dixxipli li kien ġabar miegħu Ruma.

Bit-twaqqif tat-tieni Certosa (S. Stiefnu) fil-Kalabrija (1095), u bil-ġenerożità tal-Konti Ruġġieru, il-ħajja Kartużjana ħarġet mill-muntanji tad-Delfinat.

F'Settembru tal-1101 ħass li s-siegħa tiegħu kienet waslet.

Qabel ma miet ġabar 'l uliedu madwaru u għamel quddiemhom professjoni tal-Fidi Kattolika fuq il-misteri tat-Trinità u tal-Ewkaristija li kienu attakkati dik il-ħabta minn Roxxellinu (tri-teiżmu) u minn Berengarju.

Miet fil-5 jew fis-6 ta' Ottubru, 1101.

Il-mewt tiegħu ġiet imħabbra fil-knejjes u l-monasteri prinċipali tal-Ewropa tal-Punent.

Ħsieb

San Bruno li tiegħu qegħdin niċċelebraw il-festa llum, kien il-fundatur tal-Kartużjani – ordni reliġjuża li għandha l-unur li qatt ma għaddiet minn perjodu ta' riforma.

Papa Piju XI qal dan dwar din l-Ordni:

"Il-Kartużjani tant żammew l-ispirtu tal-fundatur, missierhom u dak li tahom ir-Regola, li b'differenza minn Ordnijiet reliġjużi oħra, l-Ordni tagħhom qatt ma kellha bżonn xi emenda, jew, kif jgħidu, "riform

a.

" Fil-fatt qatt ma kienet meħtieġa, għax minkejja li hija kkunsidrata bħala l-Ordni reliġjuża l-aktar stretta fil-Knisja, baqgħet fidila lejn l-ideal ewlieni ta' Bruno, ta' talb u penitenza fis-silenzju u s-solitudni."

Forsi wħud minnkom iltaqgħu mal-film:

Into Great Silence

(Film provdut aktar 'l isfel f'din il-paġna) fejn filmatur segwa r-rutina ta' monasteru tal-Kartużjani u ra l-ħajja tagħhom ta' silenzju, talb, xogħol u penitenza.

Ovvjament, ma kienx xi

triller

b'ritmu mgħaġġel u eċitanti, imma fl-istess ħin kien ta' tribut għal dak li wieħed jiddefinixxi bħala

l-veru eċċitament il-kbir għal kulħadd – li tkun taf li int maħbub minn Alla u li tagħti lilek innifsek totalment biex tħobb lil Alla.

F'Ottubru tas-sena 2011, il-Papa Benedittu XVI żar monasteru tal-Kartużjani fl-Italja u tkellem dwar il-ħtieġa tas-silenzju f'dinja mimlija ħsejjes.

Dan ma jfissirx li inti msejjaħ/a li tkun patri jew soru tal-klawsura, iżda jfisser li int u jiena għandna bżonn insibu ħin kwiet kuljum għat-talb.

Dan huwa dak li qal il-Papa:

"Il-progress tekniku, b'mod partikolari fil-qasam tat-trasport u tal-komunikazzjoni, għamel il-ħajja tal-bniedem aktar komda, iżda wkoll inqas kwieta u xi drabi anke b'żieda ta' ansjetà.

L-ibliet kważi dejjem storbjużi u l-ħsejjes fl-isfond, f'ċerti żoni, jibqa' sejjer anke matul il-lejl.

Fl-aħħar deċennji, barra minn hekk, l-iżvilupp tal-midja inbidel u estenda fenomenu li diġà ġie spjegat fis-sittinijiet: dak li hu virtwali jirriskja li jirbaħ fuq dak li hu reali.

In-nies qed isiru aktar immersi f'dimensjoni virtwali minħabba l-messaġġi awdjoviżivi li jakkumpanjaw il-ħajja tagħhom minn filgħodu sa filgħaxija.

Iż-żgħar tagħna, li diġà twieldu f'dawn il-kundizzjonijiet, jidhru li jixtiequ jimlew kull mument vojt bil-mużika u l-istampi, għax jibżgħu li jħossu vojt akbar jekk ma jagħmlux dan.

Xi nies m'għadhomx kapaċi jibqgħu għal perjodi twal fis-silenzju u s-solitudni.

Meta l-bnedmin jirtiraw fis-silenzju u s-solitudni, ikunu qed "jesponu," biex ngħidu hekk, lilhom infushom għar-realtà għarwiena tagħhom, għal dak "il-vojt" apparenti, sabiex minfloku jibdew jesperjenzaw sens ta' milja fil-preżenza ta' Alla – ir-Realtà l-aktar reali li teżisti u li tinsab lil hinn mid-dimensjoni tanġibbli."

U int qed tagħmel ħiltek biex telimina dak l-istorbju żejjed li hemm f'ħajtek biex fis-skiet tidħol fil-preżenza t'Alla u quddiemu tagħraf x'jeħtieġ li tagħmel biex ħajtek tinbidel għall-aħjar?

Qed toħloq spazju u ħin ta' kwalità tajjeb għat-talb, u talb fis-silenzju, biex tkun tista' tħalli lil Alla jkellmek, forsi b'xi passaġġ mill-Iskrittura?

Talba

Missier, Int sejjaħt lil San Bruno biex iservik fil-solitudni.

Bi tweġiba għat-talb tiegħu għalina, għinna nibqgħu fidili lejk f'nofs il-bidliet storbjużi ta' din id-dinja.

Nitolbuk dan bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee9e1ed4', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });